”Aku, Dia dan Sang Kerbau” – Sebuah Kolaj Memori

MUTAKHIR ini, karya-karya autobiografi dan autofiksyen menguasai ranah kesusasteraan antarabangsa. The Years tulisan Annie Ernaux, pemenang Hadiah Nobel Kesusasteraan pada tahun 2022 sarat catatan mengenai memori ibarat kolaj imej-imej yang melekat pada ingatan pembaca. Enam volum My Struggle tulisan Karl Ove Knausgaard yang merupakan catatan kehidupan peribadi pengarang begitu rinci dan kontroversi tetapi merupakan judul laku keras di negara Scandinavia itu sekali gus heboh diperkatakan dalam kalangan penggiat sastera di seluruh dunia. Suatu perkara penting yang disajikan dalam karya-karya begini ialah kejujuran pengarangnya tika menelanjangkan setiap inci kehidupannya dalam penulisan. Tanpa tapisan, pengarang itu mewujudkan ancaman dalam bentuk kecaman ke atas ketidaksempurnaannya selaku manusia. Namun itulah keseronokan dalam dunia autofiksyen.

Ditulis dengan sudut pandang pertama, cerpen “Aku, Dia dan Sang Kerbau” yang tersiar dalam ruangan Wadah Bahasa dan Sastera pada hari Khamis yang lalu menggunakan ketidaksempurnaan manusia selaku penggerak konflik. Watak utamanya merupakan seorang isteri yang tidak begitu akrab dengan budaya dan tradisi tanah kelahiran suaminya. Bahkan terdapat prejudis yang menyeluruhi bandar kelahiran suaminya itu sehingga menjurus terhadap rasa tidak selesa tika menaiki penerbangan ke destinasi yang dituju itu. Adunan prejudis, emosi dan persepsi yang berbaur ini merupakan suatu kelebihan pengarang. Ia suatu isyarat pengarang mempunyai jiwa sensitif yang peka mencerap isi hatinya ke dalam penulisan. Dalam erti kata lain, empati sudah sedia ada menumbuh dalam kepengarangan yang tersusun mentah.

Menerusi garapan cerpen tersebut, bolehlah dikatakan bahawa cerpen ini ditulis berpandukan Pesta Babulang yang menjadikan kerbau selaku kerangka temasya. Ia cerpen yang mengangkat kearifan tempatan bandar Limbang dalam penceritaannya. Namun, ia juga sebuah cerpen yang kontang falsafah dan pemikiran. Maka haruslah ditebak falsafah kepengarangannya meliputi pengarang dan karya yang digarap. Lalu persoalan yang boleh dibicarakan di sini adalah mengapa cerpen ini ditulis?

Menggunakan renungan Barthes dalam ungkapan tersohor beliau, “The death of the author”, maka dapatlah suatu spekulasi rinci terhadap penghasilan karya ini dibentangkan. Dalam erti kata lain, semestinya Nadzirah Maripat selaku pengarang punya alasan ataupun cerita di sebalik tabir yang mendorong kepada penghasilan karya ini tetapi saya cuba melihat bagaimana cerminan kehidupan mendorong pengarang menulis.

Secara umum, selaku rakyat Malaysia, kita seharusnya tahu bahawa Limbang dan Miri dipisahkan oleh negara Brunei. Pemisahan ini membataskan pergerakan antara dua buah daerah dalam negeri Sarawak tersebut. Saya melihat keterbatasan ini sebagai suatu elemen penting yang membentuk tujuan cerpen ini dikarang. Sikap prejudis watak utama terhadap Limbang dan juga kecetekan pengetahuan amnya mengenai bandar tersebut, meskipun suaminya berasal dari Limbang, menampakkan bukti keterbatasan ini. Kita juga boleh menaakul tentang kecetekan pengetahuan seorang warga Miri terhadap bandar jirannya, Limbang itu menonjolkan lagi sisi yang tidak disebut dalam cerpen ini, iaitu pengasingan budaya yang nyata antara dua bandar yang dipisahkan oleh sebuah negara di tengah-tengahnya.

Hal ini merupakan suatu contoh untuk membahaskan tujuan cerpen ini ditulis tanpa perlu menanyakan pengarangnya. Saya enggan untuk membicarakan konteks di luaran cerpen lebih lanjut kerana terdapat beberapa sudut pembaikan yang saya lihat wajar diangkat pengarang dalam karya-karya seterusnya kelak.

Pertama sekali, pengarang kelihatannya mahir bermain metafora dan perumpamaan yang segar dibaca. “Burung gergasi” untuk menggambarkan kapal terbang. “Daerah ini seperti pusat penjara negara, dihimpit oleh tanah bukan hak milik.”- suatu ungkapan menggambarkan keterbatasan daerah Limbang yang dihimpit persempadanan dua negara, yakni Malaysia dan Brunei. Ungkapan “hati seluas awan” kedengaran sangat segar apabila diselit ke dalam cerpen.

Malangnya, kemahiran bermain metafora dan perumpamaan ini tidak begitu menyeluruh penggunaannya dalam cerpen. Kebanyakan waktu, terutamanya dalam hal-hal melibatkan peletakan informasi mengenai budaya tempatan, pengarang memilih untuk menaratifkannya secara kejung dan menjemukan. Bahkan, tidak kurang juga terdapat isu lambakan informasi yang tidak begitu membantu penceritaan.

“Lapangan terbang ini tidaklah sebesar mana. Jadual penerbangan pun tidak banyak. Tidak ramai pengunjung yang tiba.”

Ayat-ayat di atas menampakkan pengarang kebuntuan dalam mengungkapkan suasana di Lapangan Terbang Limbang yang barangkali turut menjemukan pengarang secara separa bawah sedar. Kalimat “tidaklah sebesar mana” misalnya boleh digantikan dengan suatu perbandingan yang konkrit supaya pembaca boleh menggambarkan seluas manakah Lapangan Terbang Limbang yang kelihatannya sangat menjemukan dalam naratif pengarang ini. Kalimat “Tidak ramai pengunjung yang tiba” pula menuntut suatu penjelasan seramai manakah pengunjung yang berada di lapangan terbang? Andai kata lapangan terbang itu menjemukan, saya menyarankan agar kejemuan itu diungkapkan secara kreatif. Sebagai contoh, teks itu bolehlah ditulis kembali seperti berikut:-

“Lapangan terbang itu ibarat padang bola sepak yang dipagar separuh oleh kejiranan tak peka batu sempadan. Jadual penerbangan ibarat hidup segan mati tak mahu. Bilangan pengunjung bolehlah dikatakan seramai jumlah jari aku dan suami.”

Poin yang saya cuba ungkapkan di sini ialah pengarang harus berwaspada dalam menggambarkan suatu landskap. Ada beza antara penulisan yang hambar dengan naratif yang menggambarkan sesuatu yang hambar. Pengarang harus mengenalpasti perbezaan itu supaya teksnya tidak dibaca sekali lalu tanpa meninggalkan kesan pembacaan yang melekat di minda pembaca.

“Hotel yang kami tempah terletak di tengah-tengah bandar. Perjalanan dari lapangan terbang ke bandar tidak sampai sepuluh minit. Setibanya di sebuah laluan pusing keliling jalan menuju ke bandar, ternampak tugu seekor kerbau yang menjadi lambang kebanggaan bandar ini.”

Jika direnung kembali, cara pengarang menggambarkan ciri-ciri fizikal suaminya agak bersahaja, santai dan dibumbui rencah lelucon:

“Kalau hendak dibandingkan dengan pelakon Korea memang jauh panggang dari api.”

“Kulitnya kasar seperti orang gasar lagaknya.”

Membandingkan cara pengarang menggambarkan bandar Limbang dengan cara pengarang menceritakan ciri-ciri fizikal watak suami menampakkan masalah konsistensi penceritaan. Pengarang memerlukan latihan khusus dalam kaedah pengungkapan landskap demi menjadikan cerpennya lebih bertenaga dan tidak lesu. Kemahiran pengarang dalam menggunakan metafora dan perumpamaan tampak terbatas kepada gambaran perwatakan manusia.

Ketidakmahiran pengarang mengungkapkan landskap, objek dan subjek bukan manusia dijejaskan lagi dengan lambakan informasi yang dikhuatiri melewahkan teks.

Sebagai contoh:-

“Antara aktiviti wajib sewaktu pergi melancong seperti ini ialah memburu makanan yang enak dan jarang ditemui. Salah satu makanan yang sering disebut-sebut orang di sini ialah ikan tahai. Ikan tahai ini sebenarnya ikan tamban yang telah disalai selepas disiang. Rasanya sama seperti ikan salai yang lain tetapi lebih rangup dan rasa salai yang lebih asli. Ikan ini boleh digunakan sebagai bahan perisa dan sup dalam sebuah masakan tertentu.”

Perihal ikan tahai ini tidak dihubungkaitkan dengan plot utama penceritaan, yakni Pesta Babulang. Dalam erti kata lain, ia teks lewah yang boleh digugurkan demi memadatkan teks.

“Orang tua kata, jika pertama kali seseorang itu datang ke tempat yang baharu, mereka hendaklah mencalit sedikit tanah di dahi.”

Tiada huraian selanjutnya ataupun perlakuan watak ke atas informasi ini di dalam cerpen sedangkan ia boleh dijadikan suatu elemen kejutan penting dalam penceritaan sekiranya pengarang pintar menghubungkaitkan budaya eksotik sebegini pada tingkah laku watak. Tanpa pembinaan naratif yang menghubungkannya dengan teks-teks lain, informasi ini jadi suatu unsur lewah yang tidak membantu penceritaan.

Selain itu, pembacaan selanjutnya menemukan saya dengan teks-teks yang mendatar pembacaannya. Meskipun pembaca kelihatannya mahir menyusun perkataan supaya beritma dan enak dibaca, ia masih bermasalah dari segi pemilihan subjek yang hendak diberi rincian. Elemen “show don’t tell” harus disemarakkan dalam penulisan ini supaya ia lebih mendatangkan kesan pembacaan multidimensi.

“Sampainya di hotel kami mendaftar masuk. Usai mendaftar masuk di hotel, dia mengajakku ke rumah keluarga Pak Udak untuk makan tengah hari. Pak Udak merupakan bapa saudara suamiku. Hanya keluarga mereka yang tinggal di daerah ini. Kebanyakannya sudah berhijrah. Aku berkenalan dengan saudara-maranya yang sangat ramah. Pada ketika ini aku cuba sembunyikan rasa tidak selesa jauh dari pandangan mereka.”

Saya membayangkan suatu dialog sarat perlambangan bahasa tubuh boleh menggantikan perenggan ini. Usaha penyembunyian rasa tidak selesa itu boleh dilakukan dengan gambaran bahasa tubuh dan pemilihan kata-kata dalam bicara. Pengarang juga boleh menunjukkan keramahan saudara-mara suaminya itu melalui perbualan dan perbuatan. Di samping itu, elemen nostalgia dan sayu barangkali boleh diselitkan memandangkan ramai ahli keluarga yang sudah berhijrah.

Lalu bagaimana elemen nostalgia nan sayu ini boleh dipupuk dalam penceritaan? Tanpa meninggalkan tunjang utama penceritaan, yakni “Sang Kerbau”, pengarang mungkin boleh menunjukkan babak-babak di rumah Pak Udak, latar tempat objek-objek memori silam dipertontonkan dan dibualkan. Ia boleh diselang-selikan dengan jeda dalam bentuk ungkapan naratif yang sarat elemen suram demi menghasilkan impak nostalgia dan kesayuan itu. Topik perbualan yang hendak diangkat boleh dihadkan ke atas penceritaan pengalaman masing-masing mendepani “Sang Kerbau” sekali gus menjadikan kerbau selaku subjek tengah dalam mengangkat usaha pemulihan hubungan kekeluargaan yang cuba ditonjolkan pengarang dalam cerpen ini.

“Sepanjang perjalanan melawat ke gerai pesta, suamiku tidak henti-henti menceritakan kenangan mereka sekeluarga tinggal di daerah ini. Betapa gembiranya dia berkongsi cerita kepadaku. Aku pula, semakin tertarik dengan gayanya dan kadang-kadang mencelah dan bertanya untuk mendapatkan kepastian ceritanya. Di satu sisi yang lain, aku cuba membuka hati untuk membenarkan kegembiraan singgah sejenak untuk merasai percutian dan kembara yang indah ini.”

Kenangan yang bagaimana? Gembira dalam bentuk apa? Tertarik dengan gaya apa? Di sinilah unsur “show don’t tell” sangat penting demi menjadikan cerpen ini lebih berkesan. Kenangan si suami itu pula haruslah ditulis secara berpada-pada demi mengelakkan elemen lewah. Maka pengarang harus memilih kenangan yang hendak diceritakan dengan matlamat untuk mendatangkan rasa gembira yang tulen sekali gus mengungkapkan sisi tak terlihat sebelumnya si suami yang disukai watak utama cerita.

Baiklah, selain daripada kelemahan-kelemahan yang disenaraikan itu, tetaplah tidak menenggelamkan potensi pengarang dalam memperkembangkan bakat kepengarangannya. Kemahiran mengungkapkan perasaan watak dan ciri fizikal dengan metafora tepat dan berkesan tidak syak lagi merupakan kekuatan pengarang. Hal ini juga sinonim dengan pengarang wanita yang diketahui umum mempunyai sensitiviti lebih baik berbanding pengarang lelaki. Bahkan tampak kemahiran pengarang dalam menyusun kata-kata padat dan berkesan seperti berikut:

“Aku seorang yang cuai, dia pula jenis yang teliti. Aku tidak pandai memujuk malah suka merajuk. Dia pula arif bila memujuk dan sering mengalah. Salah faham memang ada. Sedangkan lidah lagi tergigit, apa pula suami isteri. Klise inilah yang sering kedengaran tentang kisah suami isteri.”

Pengarang ini harus menjaga konsistensi penceritaan melalui pemerhatian terhadap kelemahan-kelemahan yang ditunjukkan itu. Justeru, saya melihat keperluan pengarang memperluaskan spektrum pembacaan yang melibatkan gambaran landskap secara kreatif sepertimana Italo Calvino dengan naskhah Invisible Cities yang menggambarkan Venice seolah-olah kota sarat keajaiban dengan pelbagai perspektif. Di samping itu, pengarang juga harus menekuni pembinaan watak yang kelihatannya berkisar pada naratif tunjang tanpa mempedulikan pembinaan watak-watak sampingan yang satu dimensi sifatnya.

Tidak mustahil, pengarang berpotensi untuk membentuk sebuah karya-karya berbaur autobiografi yang merupakan kolaj-kolaj memori pengarang sendiri. Kemahiran pengarang menggambarkan ketidaksempurnaan seorang manusia melalui pergerakan persepsi dan pemikiran wajar dilanjutkan dalam karya-karya selanjutnya.

See author's posts


15 maut van penumpang terbakar

KARACHI: Sekurang-kurangnya 15 orang terbunuh ketika sebuah van penumpang yang bergerak di selatan Pakistan kemalangan dan terbakar, kata pegawai semalam.

Van itu membawa penumpang dari Karachi ke bandar Hyderabad apabila melanggar objek dan terbabas lewat semalam.

“Angka kematian dalam kemalangan itu telah mencapai 15 orang,” kata Owais Shah, menteri pengangkutan wilayah Sindh, kepada AFP.

Lima yang lain cedera, tiga daripadanya kritikal, katanya.

Sebilangan besar mayat hangus sehingga tidak dapat dikenali, kata Faisal Edhi, ketua Yayasan Edhi yang bukan berasaskan keuntungan, yang menguruskan bilik mayat di mana mangsa dibawa.

Penyiasat ingin meneliti sama ada silinder gas asli di dalam bas telah menyumbang kepada insiden itu. Kejadian seperti itu sering berlaku di jalan Pakistan, di mana kenderaan yang laju, uzur serta jalan yang tidak dijaga dengan baik menyumbang kepada kadar kemalangan. – AFP

See author's posts


Gracia jurulatih baharu Valencia

VALENCIA telah melantik bekas bos Watford dan Malaga, Javi Gracia sebagai jurulatih baru mereka dalam perjanjian dua tahun, umum kelab La Liga Sepanyol itu semalam.

Jurulatih berusia 50 tahun itu menjadi bos sepenuh masa ketiga Valencia sejak awal musim La Liga yang baru berakhir, selepas pemecatan Marcelino pada September 2019 dan Albert Celades bulan lalu.

“Valencia CF telah mencapai kesepakatan dengan Javi Gracia, yang telah dilantik sebagai jurulatih pasukan utama pada hari Isnin, dalam perjanjian dua tahun hingga 30 Jun 2022,” kata kelab itu dalam satu kenyataan ringkas.

Gracia disingkirkan oleh Watford, yang diturunkan daripada Liga Perdana Inggeris pada hari Ahad, September lalu setelah permulaan kempen yang buruk, hanya empat bulan setelah membawa Hornets ke final Piala FA kedua dalam sejarah mereka, di mana mereka kalah 6- 0 kepada Manchester City.

Senarai bekas pasukannya juga termasuk pasukan dari Rusia, Rubin Kazan dan kelab dari Sepanyol, Malaga, Osasuna dan Almeria.

Valencia menduduki tempat kesembilan dalam La Liga musim ini, terlepas kelayakan ke pertandingan peingkat Eropah, dan tersingkir daripada Liga Juara-Juara UEFA di pusingan keua kepada kelab Itali, Atalanta. – AFP

See author's posts


MATRADE tawar ganti rugi

KUALA LUMPUR: Perbadanan Pembangunan Perdagangan Luar Malaysia (MATRADE) menawarkan ganti rugi kewangan kepada perusahaan kecil dan sederhana (PKS) yang terjejas akibat penangguhan atau pembatalan acara promosi perdagangan akibat pandemik Covid-19.

Ketua Pegawai Eksekutifnya, Datuk Wan Latiff Wan Musa berkata, bantuan itu disediakan menerusi Geran Pembangunan Pasaran (MDG) yang membenarkan PKS menuntut pembayaran balik bagi perbelanjaan tertentu yang dikeluarkan seperti yuran penyertaan yang tidak boleh dipulangkan, tambang penerbangan dan penginapan, tertakluk kepada jumlah ketiga-tiga komponen perbelanjaan yang tidak melebihi RM25,000 bagi setiap acara.

“Pembatalan atau penangguhan acara perdagangan antarabangsa secara tiba-tiba telah menyebabkan banyak PKS terutamanya sektor eksport berdepan ketidaktentuan kewangan selepas membayar yuran penyertaan mereka lebih awal.

“Kami berharap bantuan sementara itu akan membantu PKS mengurangkan impak cabaran ekonomi akibat pandemik itu,” katanya dalam kenyataan semalam.

Wan Latiff berkata, ganti rugi itu diberikan berikutan aktiviti promosi perdagangan yang terganggu tanpa dijangka, melibatkan acara-acara yang dibatalkan atau ditangguhkan mulai 18 Mac 2020 hingga 31 Disember 2020.

Katanya, pembayaran balik bantuan sementara itu akan dibiayai menerusi potongan langsung daripada jumlah maksimum MDG sebanyak RM300,000 yang diperuntukkan bagi setiap syarikat.

Beliau berkata PKS dan penerima MDG yang terjejas akibat Covid-19 boleh mula memohon pelepasan sementara itu bermula 1 Ogos 2020. – Bernama

See author's posts


Jalan Datuk Mohd Musa dinaik taraf

KOTA SAMARAHAN: Dalam jangka masa tiga tahun, penduduk serta pengguna jalan raya di sepanjang laluan Jalan Datuk Mohd Musa bakal menikmati infrakstruktur jalan yang lebih selesa dan selamat.

Menteri Kanan Infrastruktur (Kerja Raya) Dato Sri Fadillah Yusof berkata projek menaik taraf jalan sepanjang 11.6 kilometer itu bakal disiapkan dalam masa 36 bulan dengan kos bernilai RM 229 juta.

“Jalan Datuk Mohd Musa Laluan 8101 ini merupakan arteri penghubung terpenting di antara Kota Samarahan dengan Kota Sentosa dan Kota Padawan yang sedang mengalami pembangunan yang pesat.

“Lebih kurang 43 sekolah, lima klinik kesihatan dan penduduk yang menggunakan laluan ini ada sekitar 70,000 orang setiap hari.

“Keadaan ini sudah tentu menjadi satu kesesakan dan bebanan kerana jalan hanya mempunyai dua lorong sahaja,” katanya ketika merasmikan Majlis Pecah Tanah Projek Menaik Taraf Laluan 8101 Jalan Datuk Mohd Musa di sini, semalam.

Beliau berkata kerajaan pusat telah meluluskan projek bagi penambahbaikan jalan kepada jalan empat lorong dua hala.

“Surat Setuju Terima (SST) projek telahpun dikeluarkan pada 17 Mac 2020 kepada pihak kontraktor berdasarkan perolehan secara tender terbuka.

“Namun kerja-kerja fizikal pembinaan telah mengalami sedikit kelewatan berbanding perancangan asal disebabkan oleh Perintah Kawalan Pergerakan (PKP),” katanya.

Beliau turut mengharapkan kerjasama daripada penduduk sekitar untuk mematuhi arahan laluan trafik seperti apabila projek bermula  tidak lama lagi.

“Projek naik taraf ini akan menyebabkan sedikit ketidakselesaan namun ia hanyalah sementara.

“Jika ada masalah, janganlah diviralkan di media sosial, tetapi terus rujuk dengan Jabatan Kerja Raya ( JKR) Sarawak dan kita akan cuba untuk mengurangkan ketidakselesaan itu,” ujar Fadillah.

Skop projek ini adalah menaik taraf jalan 2 lorong 2 hala sedia ada (R5, JKR Standard) kepada jalan 4 lorong 2 hala, dengan piawaian U5, JKR Standard sepanjang 11.6km, menaik taraf jambatan sedia ada kepada 4 lorong merentasi Sungai Sarawak (Jambatan Sg. Semengo, Jambatan Sg. Keranji, Jambatan Sg. Kuap).

Selain itu, termasuk di dalam skop adalah penjajaran bermula dari Batu 8 1/2 Jalan Kuching – Serian (main trunk road), melalui Jalan Datuk Mohd Musa sehingga ke bulatan Jalan Datuk Mohd Musa / Kuching Outer Ring Road dan menambahbaik infrastruktur di kawasan sekitar Jalan Datuk Mohd Musa yang kini sedang mengalami pembangunan pesat seperti pembangunan kawasan perumahan, institusi pendidikan tinggi, pusat komersial dan pusat pentadbiran kerajaan.

Oleh Alexandra Lorna

See author's posts


Jangan jual daging lembu melebihi harga ditetapkan

EXCO Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem (kanan) ketika menyempurnakan gimik perasmian Skim Harga Maksimum Musim Perayaan Hari Raya Puasa (SHMMP) 2022 peringkat negeri di sebuah pusat beli-belah di Ayer Keroh di sini semalam. • Foto BERNAMA

MELAKA: Kementerian Perdagangan Dalam Negeri dan Hal Ehwal Pengguna (KPDNHEP) Melaka mengingatkan penjual daging lembu supaya tidak mengambil kesempatan menjual melebihi harga ditetapkan dalam Skim Harga Maksimum Musim Perayaan Hari Raya Puasa (SHMMP) 2022.

Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem berkata KPDNHEP tidak berkompromi dengan mana-mana peniaga yang gagal mematuhi peraturan dan akan terus dikompaun.

“Kebiasaanya dua atau sehari sebelum sambutan Aidilfitri juga terdapat peniaga-peniaga yang menjual daging tempatan semasa musim perayaan sahaja namun mereka juga diingatkan tidak menaikkan harga sesuka hati dan menjual dengan harga ditetapkan iaitu RM39 sekilogram.

“Walaupun setakat ini tiada aduan diterima namun pemantauan penguatkuasaan akan dilaksanakan di pasar-pasar juga melibatkan gerai jualan di tepi jalan,” katanya kepada pemberita selepas merasmikan SHMMP peringkat negeri di sebuah pusat beli-belah di Ayer Keroh di sini semalam.

Mengulas lanjut Ngwe berkata sebanyak 19 jenis barangan ditetapkan harga maksimum semasa pelaksanaan skim tersebut melibatkan hasil laut, barangan kering, sayuran dan daging.

Beliau berkata, penentuan harga barangan itu dibuat mengikut kesesuaian harga pasaran semasa dan mengambil kira faktor perubahan harga khususnya bagi barangan import yang dipengaruhi oleh harga daripada negara asal, perubahan kadar tukaran mata wang dan peningkatan kos utiliti penternak.

Katanya, sekiranya didapati ada peniaga tidak mematuhi undang-undang ditetapkan dengan skim itu, pengguna boleh menyalurkan aduan melalui saluran seperti portal e-aduan@kpdnhep.gov.my, aplikasi Ez ADU, atau hadir ke pejabat KPDNHEP Melaka dan sebagainya.

Dalam pada itu, Ngwe berkata pengguna di negeri itu tidak perlu bimbang dengan bekalan ayam dan telur di Melaka yang didapati mencukupi untuk kegunaan orang ramai ketika sambutan Aidilfitri selain pihaknya masih belum menerima aduan mengenai kekurangan bekalan barangan tersebut.

Beliau berkata, sebanyak 70 penguat kuasa juga akan bertugas di lapangan untuk melakukan pemeriksaan dan pemantauan harga barangan di Melaka Tengah, Alor Gajah dan Jasin. – Bernama

See author's posts


Elak peningkatan pengangguran

KUALA LUMPUR: Pendekatan Malaysia untuk tidak menutup ekonomi semasa Perintah Kawalan Pergerakan (PKP) 2.0 and 3.0 bagi menangani gelombang terbaharu pandemik Covid-19 dapat mengelakkan pelbagai kesan buruk ke atas ekonomi serta membendung pengangguran dalam kalangan rakyat.

Dianggarkan bahawa dengan penutupan penuh kegiatan ekonomi seperti PKP 1.0, bilangan rakyat yang menganggur dijangka mencecah satu juta orang selain memberi kesan negatif terhadap pendapatan 2.8 juta pekerja sektor informal yang pada masa ini berada dalam keadaan yang mudah terjejas.

Mengambil pengajaran daripada gelombang pertama Covid-19, yang mana tidak ada negara lain di dunia yang menutup sepenuhnya ekonomi mereka dalam menghadapi gelombang kedua dan ketiga pandemik tersebut, sebaliknya hanya mengetatkan pematuhan Prosedur Operasi Standard (SOP) serta menghadkan aktiviti sosial sahaja, maka inilah juga pendekatan Malaysia.

Melalui hantaran di laman sosial Facebook beliau, Menteri Kewangan Tengku Datuk Seri Zafrul Tengku Abdul Aziz (gambar) berkata: “Bak kata pepatah, marahkan nyamuk, kelambu dibakar”.

“Dalam kesungguhan kita mencegah penularan Covid-19, kita tidak seharusnya mengorbankan pertumbuhan ekonomi dan juga nasib golongan rentan.

“Secara amnya, kedua-dua PKP telah berjaya mengurangkan kes Covid-19 dengan ketara tetapi PKP 2.0 mencapai sasarannya tanpa menjejaskan pertumbuhan ekonomi negara,” katanya.

Bagaimanapun, Tengku Zafrul berkata pendekatan PKP 2.0 yang lebih bersasar berserta langkah-langkah proaktif kerajaan telah meletakkan Malaysia ke arah pemulihan ekonomi dengan suku pertama 2021 mencatatkan penguncupan yang lebih kecil — Januari 2021: -3.5 peratus; Februari 2021: -3.6 peratus dan pertumbuhan positif pada Mac 2021 iaitu pada 6 peratus.

Penguncupan keluaran dalam negara kasar (KDNK) -0.5 peratus pada suku pertama 2021 juga merupakan satu peningkatan berbanding penguncupan -3.4 peratus pada suku keempat 2020, sekali gus meletakkan Malaysia pada landasan pemulihan pada 2021, dengan andaian sektor ekonomi utama akan dapat terus beroperasi.

Menurutnya, sekiranya tindakan penutupan ekonomi secara menyeluruh seperti PKP 1.0 diambil, ia akan mengakibatkan negara tergelincir daripada landasan pemulihan ekonomi dan menggugat kemungkinan Malaysia untuk mencapai pertumbuhan 6.0-7.5 peratus bagi tahun 2021 seperti yang diunjurkan pelbagai pihak termasuk Bank Negara Malaysia (BNM), Bank Dunia dan Tabung Kewangan Antarabangsa (IMF).

Tengku Zafrul berkata PKP 2.0 juga tidak menyebabkan peningkatan kadar pengangguran yang ketara — Dis 2020: 4.8 peratus; Jan 2021: 4.9 peratus; Feb 2021: 4.8 peratus dan semakin pulih pada bulan Mac 2021: 4.7 peratus atau 753,200 yang menganggur.

Beliau mengakui bahawa PKP 1.0 telah berjaya mengurangkan dengan ketara kes Covid-19 namun ia telah memberi impak yang mendalam terhadap ekonomi dan mengakibatkan kehilangan pekerjaan dengan anggaran kesan kerugian sebanyak RM2.4 bilion sehari kepada ekonomi negara.

Susulan pelaksanaan PKP 1.0 dari 18 Mac hingga 3 Mei 2020, ekonomi negara telah menguncup — Mac 2020: -5.9 peratus ; April 2020: -28.8 peratus; Mei 2020: -19.7 peratus.

“Sekali gus, Malaysia telah merekodkan penguncupan KDNK paling besar dalam sejarah negara dan prestasi paling buruk di rantau ASEAN pada suku kedua 2020, mencatatkan  -17.1 peratus.

“PKP 1.0 juga telah mengakibatkan pengangguran meningkat daripada 3.2 peratus atau 511,700 penganggur pada Januari 2020 dan mencapai tahap 5.3 peratus atau 826,100 penganggur pada Mei 2020 (pengangguran tertinggi sejak krisis komoditi pada akhir 1980-an),” katanya.

Ini berbeza berbanding dengan pengurangan kes di bawah PKP 2.0 yang telah dicapai dengan impak kerugian yang lebih rendah terhadap ekonomi iaitu sebanyak RM300 juta sehari, ujarnya.

Hari ini, Kementerian Kesihatan mengumumkan terdapat sejumlah 4,865 kes baharu dilaporkan sehingga 12 tengah hari pada Selasa sekali gus menjadikan jumlah keseluruhan kes positif di Malaysia sebanyak 479,421 kes dengan jumlah kematian seramai 1,947 orang. – Bernama

See author's posts


Kedudukan belum selesa

PENGENDALI Kuching City FC, Irfan Bakti Abu Salim menganggap kemenangan bermakna ketika menentang Sarawak United FC 1-0 itu belum lagi meletakkan mereka di kedudukan selesa untuk meraih slot ke Piala Malaysia meskipun masih mempunyai baki empat perlawanan.

Kuching City ketika ini berada di tangga kelapan Liga Premier dengan 21 mata dan perlu untuk menang atau sekurang-kurangnya seri dengan Kelantan United FC bagi layak ke kejohanan berprestij itu pada musim ini.

“Alhamdulillah ini adalah kemenangan manis untuk pasukan kami walaupun saya tidak dapat menurunkan beberapa tonggak utama dalam perlawanan ini.

“Cuma peluang untuk layak ke Piala Malaysia masih belum selamat lagi, kita kena menang dengan Kelantan United atau seri dan sekarang kita dapat rehat lebih lama sikit untuk bersedia pada Sabtu ini (esok),” katanya.

Pada aksi menentang pendahulu Liga Premier itu, Irfan berkata beliau tidak dapat menurunkan tiga pemain utamanya, tetapi pemain muda kelahiran Sarawak telah menunjukkan semangat dan kehendak mahu mengisi kekosongan tersebut.

“Walaupun saya tidak dapat menurunkan tiga pemain utama, namun saya dapat menurunkan anak-anak jati Sarawak. Itu yang penting,” ujarnya.

Irfan turut membuat perbandingan dari segi pemainnya dengan Sarawak United yang mana beliau menerangkan bahawa hampir separuh pemain pasukannya yang diturunkan ketika menentang Sarawak United terdiri daripada anak jati Bumi Kenyalang.

“Ini berbeza dengan Sarawak United yang hanya menurunkan dua pemain anak jati Sarawak dengan pasukan tersebut memulakan perlawanan dengan hanya seorang.

“Kami pula memasukkan semua anak Sarawak sebagai pemain gantian,” jelasnya lagi.

Dengan kekalahan itu menyebabkan Sarawak United menempah laluan yang berisiko untuk kejuaraan Liga Premier apabila bakal berdepan dengan pencabar kejuaraan, Negeri Sembilan FC dalam aksi seterusnya hari ini di Stadium Cheras, Kuala Lumpur.

Dengan berbaki dua perlawanan bagi musim ini, Sarawak United FC menduduki tempat teratas carta dengan 37 mata selepas 18 perlawanan setakat ini, kelebihan dua mata berbanding Negeri Sembilan (35 mata).

Sementara itu, Kuching City yang baharu melengkapkan 16 perlawanan setakat ini, menduduki tempat kelapan dengan 21 mata.

Oleh ADI SAFARMAN

See author's posts


Musim Panas: 23 titik panas dikesan di Sarawak – JPBN

KUCHING: Sebanyak 23 titik panas (hotspot) telah dikesan di seluruh negeri ini setakat ini.

Jawatankuasa Pengurusan Bencana Negeri (JPBN) Sarawak berkata secara amnya, bacaan Indeks Pencemaran Udara (IPU) bagi negeri ini juga masih pada tahap sederhana.

Menurutnya, JPBN serta agensi kerajaan yang berkaitan telah bersiap sedia menghadapi musim panas di Sarawak termasuk dari segi anggota, aset dan peralatan diperlukan.

Selain itu, antara langkah yang telah diambil bagi mencegah pembakaran terbuka adalah mengeluarkan kompaun serta notis amaran kepada pihak terlibat dan memastikan peralatan mencegah kebakaran terbuka dalam keadaan baik.

“Orang awam diminta membantu agensi-agensi kerajaan dalam menghadapi musim panas ini dengan tidak membuat sebarang pembakaran secara terbuka terutamanya di kawasan perumahan dan tanah gambut,” menurut JPBN dalam kenyataan di sini, hari ini.

Selain itu, JPBN turut menasihatkan orang awam untuk menjaga kesihatan mereka termasuk mengurangkan aktiviti di luar. – Bernama

See author's posts


NOVEL: ENSERA WAT BUJANG SUGI

Tusun Ke-19

NGAYAU RAJA RIBAI

NYAU ketujuh hari, bala pungka laki sida di Batang Buluh Balau, Ke Belai Lega Langkang, di Batang Keranji Padi Ke Bebuah Rumbau Jadi Bintih Kesuwie Kunchau Benang udah betugung baka lempaung ngambungka batang. Sida udah besedia enggau senyata enggau ngepan chukup macham nadai ketimpang. Semua pengaruh udah dibai magang laban sida deka nyerang sida Raja Ribai diau di tasik Besai Ledung Lelinang nitihka Sugi laki Sedinang. Sida lalu nurun bebatak, nunda unak jelayan ngerang. Tak nurun mih sida nunda daun ke besebun belayar midang.

“Au dih Saum. Uji nuan ngeluanka berangai panjai semilan enggi aku tu kau Saum.  Kaki nuan ke bediri anggu luan, nuan matak kayuh kitai nyerumba menuh pasang malam, ke nyeruran anang timpang laban nuan ganggam lengan ngunjamka taman turus penyakang,” ku Wat Bujang Sugi bejaku enggau Bujang Paku Lawang.

Udah sida iya semua nepan, dia sida iya lalu ngejangka pengkalan tanah landai enggau jelatung tampung tigai. Dia sida iya nyau kayuh kesai ngelimpas ari unai kajang sebidang. Lebuh sida iya ngejangka pengkalan sida iya lalu kayuh tumbak umpan, pegari sebayan di dalam tanah lang. Sida nyau kayuh tumbak ubi, pegari ati tanah nunggang. Dia tanjung nyurung abis dipuntang, tebing ninding abis diparang. Tak laju perau Sugi ari peluru leka senapang. Lasit perau Sugi ari sumpit laja pematang. Nya alai tak enda berasai alai sida datai di Lubuk Nanga Ulak Jawa ke beai beranti tiga puluh nanga ke tak sebaka sama seledentang. Nya nanga ai Panggau Libau orang ke Lebat Bebiau Takang Isang. Nya menua orang Berawa Lama Munyi Ke Berimba Bung Nebang. Dia sida iya lalu ngetu tengeju lelak tulang.

Sugi niki ke tebing lalu bejaku munyi Sebaru dulu ujung, berandau munyi Melanau nimbau bangkung. Iya mesanka selatan ribut nyabung, bua ke bepangka surung dayung, ujan ke nelian labuh ngerunung, hari kudi bebali kelam sabung lindung. Dia ribut tak balat bepuput beanjung-anjung lalu mangkaka menua Bunsu Antu, mangka menua sida Apai Enchulik ke berumah di Batu Ngelentik Neladan Urik Perabung Kajang, mangkaka menua sida Apai Migu, orang ke berumah di Munggu Duju Bukang. Ribut biau balai nya mangkaka menua Jali Jantau, menua Batu Mipau Senayau Tampak Terang, mangkaka menua sida Burung Amung, menua Kerupuk Nyumbuk Tau Ke Sangkar Manuk Menang, mangkaka menua sida di Gelung Batu Nakung Nyingit Nyingung Nyandar Nerabang lalu mangkaka menua Panggau Libau Ke Lendat Dibiau Takang Isang, rumah sida Sempurai peretang rumah panjai, ke sehari tajai terebai ngindang terebang.

Nya alai tak nyau gutak-gutak peretang rumah pandak sida Panggau Libau ke seketak nyilup remang. Dia Sempurai lalu bejalai ke punggai puting setak pemayam punggang.

NESAU ORANG PANGAU LIBAU

“Sapa dih kitai ditu ke tuyu ibu kaban mentua? Sapa kitai ditu ke dekaka aya tangkai berada ke ngudika ai ngachau dunya?” kemah ku jaku Sempurai.

Laban iya ke chakah balat gila, ke kering keredanding tulang dada, dia iya lalu ngenyakka sida ke nembiak ke nyau beketepak nyabak tingkil pending lalu nenchang sida ke bujang enggau simbang banting. Nya baru Indai Abang, laban iya ke tau tilit di burit kendi aji, tau meda di tapa dada jari lalu nilik ari kelawah besai mua, ari keretum indu benda. Dia dih iya meda Sugi ke bejaku kelulu nyampau dikenang, ngasuh selulut ribut kenchang bepadah nganyau mulau mansang nyerang. Dia Indai Abang lalu ngumbai Apai Aji Ke Berani Ati Tau Tampal, Apai Abang, manang ke tukang landik nejal.

“Au dih Orang Tuai, tu ukai ribut ngapa, ribut pia. Tu ga ribut dipesanka Sugi laki Sedinang mai kitai nganyau mulau mansang nyerang ke gilik tasik matang,” ku Indai Abang.

Angkat dih Apai Aji pansut ke ruai, lalu nerajang bedilang enggau api-api. Tak tumpu iya lesung ke tak bepeling apus hari. Begau dih orang kia nanyaka nama main aki nya baka nya. Dia dih iya lalu nyaut enggau singkut dabung jarang.

“Au, kitai mayuh, kitai banyak, semua kaban bujang. Ribut ke bepuput surung dayung, angin ke bepusin balat kenchang tu ribut pesan diasuh Sugi laki Sedinang mai kitai nganyau mansang nyerang.

Dia orang mayuh lalu besikap magang-magang; mantaika terabai rampai disimbang, mai bujak santuk pirak ulu tulang, mai isau lansau penampuk rian kijang, nangkin nyabur chudur pengundur darah lega langkang. Orang lalu nepan perau indu langkan, berangai panjai semilan. Orang lalu betekan bekayuh naka tulang. Dia tak enda berasai alai sida iya datai di Nanga Ulak Jawa ke benanga tujuh bepampang. Dia sida Sempurai tak nyau meda Sugi laki Sedinang.

“Au dih kau aka wai. Kumbai kami udah lesi nuan tu dih aka nengali hari. Kumbai kami udah danjan nuan nengali bulan. Kumbai kami udah terang nuan tu ngelama tu aka ke nengali bintang,” ku orang mayuh, orang banyak.

BETACHAH NGELABAN RAJA RIBAI

Dia mih sida Sempurai ninggalka perau sida laban sida lalu sama nepan perau Sugi. Dia sida sama bekayuh penaka tulang datai ke sida nyau rembus di gilik tasik langkang. Nya alai dia sida lalu nuntung di pengkalan besai enggi Ribai. Sida nanchangka berangai bangkung jungkang. Sida pan lalu betiki ari jalai ai ke begamal manah agi bepantika rangki sepenampang bujang.

Nya alai dia tak begau bala Ribai meda sida ke datai nuntung nyerang. Dia sida iya tak lalu betumbuk munyi nutuk tengah tegalan, lalu bepantap sida Sempurai tak munyi ke nesap tubu asam. Sugi duduk dugau-dugau ngemataka sida iya bepantap berandang rasau, ngemataka sida ke betumbuk munyi ngentung papan timbau. Sebarang perut ke buntas, lempai ke bau. Sebarang pala ke pechah, simpai enggau lelabu. Sebarang betis ke patah gembar enggau alu. Nya alai munsuh pan nyau jarang-jarang baka lantai para nyalai leka rian.  Nyau jarang-jarang bala Ribai baka padi nawang belayan. Alah mih bala Ribai.

Dia sida iya pan lalu ngambi pala ke tak naka iya pemanah undan perau. Pala nya kelalu mayuh. Nya alai tak enda abis dibai sida Sugi. Enggi tudah Bujang Paku Lawang, ke endang manuk sabung orang di menua sida Sentukan Buban tak nadai dengah laban ke udah diajihka Sugi. Dia iya diberi Sugi pala anak mit ke baru memekit agi ganjang.

Nya alai bala sida Sugi pan nyau pulai. Lebuh sida nyau datai di Nanga Ulak Jawa ke benanga tujuh bepampang, semua bala sida Sempurai enggau sida bukai ke nulung Sugi pan pulai ngagai menua sida empu di baruh perambu rumah nyementang. Sida Sugi pan pulai ga ngagai menua sida Sedinang. Nyau bekayuh berumpak sida ke lelak ikak tulang. Tak nyau enda berasai alai sida datai ba penyangkai tempat betanchang. Dia Sugi manjung sigi kaung-kaung munyi burung tebali lelang. Tak manjung iya rangau-rangau munyi ngebuska senulau langit ngeruang.

Dia tak begau dih orang di rumah panjai munyi ke begawai ngidangka pengabang. Orang tak lalu ngadingka kemping piring letup penangkup bunga lepang, ngadu piring penganan baka bulan rerak rumpang.  Dia sida ke indu begempuru magang-magang nyandik punggang ampang belantan ke bebuah manah macham, ngambi gambar anak Kayan Ulu Baram ngajat di luan bung jungkang. Nya alai tak angkat ga orang mai seliuk manuk labang, ngadingka kemping piring asi kuning ke perenching mandang lumpang. Nya alai Sedinang Dara Kering mantaika anak belulai kumbu iling. Iya ka nyambut pala ulih Sugi, orang ke pemadu kering bemata kuring beati kempang.

Udah orang indu nyambut antu pala, sida ke lelaki lalu ngaga ringka sega seluang. Udah nya, sida ke indu pan lalu naku antu pala niti sentali rumah panjang. Hari pan nyau terunji sabung petang. Orang semalam-malam bepakaika ganjai nyamai ngauk di bentai tajau bujang. Orang bepakaika tuak ngisi awak tandan lempuang. Hari nyau teberingkas tawas siang, bala orang mayuh, orang banyak pan sama ngetu magang-magang.

Oleh JANTAN UMBAT

See author's posts


Calon GPS Puncak Borneo panik, IC tak jumpa

PADAWAN: Calon Gabungan Parti Sarawak (GPS) Parlimen Puncak Borneo, Datuk Willie Mongin cemas seketika apabila tidak menjumpai kad pengenalannya (IC) ketika tiba di pusat mengundi pagi ini.

Setelah beberapa minit mencari, akhirnya beliau menjumpai kad pengenalannya itu.

“Pada hari penamaan calon tempoh hari, saya menyimpan IC ini bersama kertas-kertas di dalam beg.

“Ia tersembunyi. Saya agak panik sebentar tadi,” katanya ketika ditemui selepas mengundi bersama isterinya di pusat mengundi, Sekolah Rendah Bantuan(SRB) Chung Hua Batu 15, di sini.

Pada mulanya susana agak tenang, tetapi Willie kelihatan gelabah mencari kad pengenalan tapi akhirnya dijumpai.

Beliau dan isteri tiba jam 8.25 pagi.

Pusat mengundi itu dibuka pada  7.30 pagi hingga 4.00 petang ini.

Difahamkan seramai 1,595 pemilih akan mengundi di situ dan terdapat dua saluran mengundi disediakan.

Parlimen Puncak Borneo menyaksikan jumlah pengundi pada kali ini 79,969 iaitu peningkatan 33, 669 berbanding jumlah pemilih pada Pilihan Raya Umum ke-14 (PRU) (46,300) iaitu naik 73 peratus.

Pengundi Bumiputera merangkumi

74 peratus dari jumlah keseluruhan pengundi Parlimen Puncak Borneo manakala 26 peratus lagi bukan Bumiputera.

Parlimen Puncak Borneo menyaksikan saingan tiga penjuru dalam PRU-15 melibatkan calon Gabungan Parti Sarawak (GPS) Datuk Willie Mongin, calon Pakatan Harapan (PH) Diog Dios dan calon Parti Sarawak Bersatu (PSB) Iana Akam.

Oleh SHAHRUL QAIZAT dan NEENATUL AIZAL

See author's posts


OKU berdikari dengan bertani

Meskipun bergelar Orang Kurang Upaya (OKU) namun kekurangan itu tidak menjadi penghalang kepada Chin Phin Kian untuk memerah keringat mencari rezeki dengan menanam sayur-sayuran.

Chin, 57, mula menanam sayur di tanah kosong di hadapan rumahnya setelah dia hilang punca pendapatan kira-kira 17 tahun lalu selepas kedua-dua kakinya terpaksa dipotong.

“Kedua-dua kaki saya terpaksa dipotong setelah disahkan menghidap vaskular yang menyebabkan jangkitan virus,” kata Chin.

Dalam tempoh dua tahun selepas pembedahan, dia tidak dapat melakukan apa-apa kerana belum sembuh sepenuhnya.

Kata Chin, dia memang merasa tertekan lebih-lebih lagiketika itu lima orang anaknya masih sekolah. Anak yang sulung masih belajar di tingkatan lima dan yang bongsu masih tadika.

Sebelum ini, Chin bekerja sebagai pemandu bas sekolah, manakala isterinya, Lee Chu Fong, 56, bekerja sebagai pembersih rumah.

“Selepas sembuh sepenuhnya, saya mula menanam sayur-sayuran untuk menyara keluarga dan kebetulan di hadapan rumah ada tanah kosong yang belum diusahakan,” katanya ketika ditemui di kediamannya di Jalan Taman Delight 1B di sini.

Cili, ubi keledek, sawi dan kucai antara sayur yang ditanam oleh Chin.Menurut Chin, hasil tanamannya akan dibeli secara borong oleh pembeli yang datang ke rumah.

“Dulu saya mampu meraih kira-kira RM500 sebulan tetapi kini hanya sekitar RM300 selepas sebahagian kawasan tanah itu dibangunkan sebagai laluan riadah,” katanya.

“Apa-apa pun , saya bersyukur kerana pihak Majlis Bandaraya Miri (MBM) meluluskan permohonan saya untuk membenarkan saya menanam sayur di tanah sekarang ini yang sepatutnya dijadikan tempat untuk riadah,” katanya.

Sementara itu, kelima-lima anaknya yang berusia antara 22 hingga 33 tahun kini sudah menamatkan pengajian di institusi pengajian.

See author's posts


PPKS, pusat pengembangan bakat

KUCHING: Salah satu keputusan penting dari Mesyuarat Agung Tahunan (AGM) ke-25 Pusat Pembangunan Kemahiran Sarawak (PPKS) baru-baru ini adalah pentingnya mendapat sokongan berterusan pihak berkepentingan utama Kemahiran Sarawak, iaitu kerajaan dan industri untuk memfasilitasi pusat serantau untuk pengembangan bakat.

AGM diadakan pada 6 Oktober di Pusat Konvensyen Borneo Kuching (BCCK).

Dalam ucapan perasmiannya, Pengerusi PPKS, Tan Sri Datuk Amar Dr. Abdul Aziz Dato Husain mengucapkan ribuan terima kasih kepada kerajaan, anggota Majlis PPKS dan kakitangannya kerana berdiri teguh dalam usaha menghasilkan tenaga kerja yang bersedia untuk industri.

Sesungguhnya,  sumbangan besar mereka memudahkan transformasi landskap sosioekonomi di Sarawak dan Malaysia secara keseluruhan.

Antara sorotan AGM adalah penyampaian sijil Recognition of Prior Experiential Learning (RPEL) kepada kakitangan Senari Synergy Sdn. Bhd. dan Biomedix Solutions Sdn. Bhd, Pertukaran Memorandum Persefahaman (MoU) antara Kemahiran Sarawak dan pelbagai organisasi, dan pemilihan anggota Majlis Pengurusan Kemahiran Sarawak untuk penggal 2020 – 2023.

Tujuh kakitangan dari Senari Synergy Sdn. Bhd melengkapkan Sijil (Tahap 2) dalam Pentadbiran Pejabat atau Sijil (Tahap 3) dalam Penyeliaan Pentadbiran Pejabat manakala, untuk Biomedix Solutions Sdn. Bhd, 10 kakitangan menyelesaikan Diploma (Tahap 4) dalam Pembangunan Produk Elektronik.

Di PPKS , program RPEL membolehkan anggota tenaga kerja memperoleh sijil yang berkaitan dengan industri berdasarkan kemahiran, pengetahuan dan pengalaman yang diperoleh sepanjang pekerjaan atau kerjaya mereka.

Ini penting untuk mendapatkan kelayakan yang akan memudahkan kemajuan kerjaya dan matlamat hidup.

Berikutan penyampaian sijil RPEL, berlaku MoU antara PPKS dan tiga organisasi, iaitu Senari Synergy Sdn. Bhd., One Medicare Sdn. Bhd. dan Hemisphere Corporation Sdn. Bhd sekali gus ketiga-tiga MoU dilakukan lebih awal, sebelum bermulanya AGM.

Untuk pertukaran MoU, wakil dari pelbagai organisasi adalah Jefri Ahmad Tambi (Pengarah Urusan Kumpulan, Senari Synergy Sdn. Bhd.), Sazali Tuah Neli (Ketua Pegawai Eksekutif, One Medicare Sdn. Bhd.), Dr. (HC) Yuslan Yusoff (Ketua Pegawai Operasi, Hemisphere Corporation Sdn. Bhd.) dan Hallman Sabri (Pengarah Eksekutif, PPKS) dan disaksikan Abdul Aziz.

Mengulas mengenai MoU, Hallman menekankan, “MoU ini membuka jalan bagi semua pihak untuk berkolaborasi dalam bidang Pembangunan Modal Insan Strategik.

“Sebagai contoh, melalui hubungan yang saling menguntungkan ini, anggota organisasi ini akan mendapat akses ke pelbagai kursus dan program pendidikan dan latihan yang berorientasikan industri dan masa depan di PPKS, termasuk sejumlah kemahiran, kemahiran dan kemahiran program.”

Tambahnya, “Sebagai pemangku kepentingan dalam transformasi landskap ekonomi dan digital Sarawak, PPKS juga akan bekerjasama erat dengan organisasi-organisasi ini mengenai penyatuan teknologi Revolusi Industri 4.0 ke dalam peralatan yang ada di tempat mereka.

“Ini penting untuk meningkatkan produktiviti dan menguruskan kos.

“Hubungan kuat kami dengan organisasi ini juga akan memastikan bahawa kurikulum kami dapat diperbaharui secara berkala dan sesuai dengan keperluan industri,” jelasnya.

Hallman juga menekankan bahawa dengan formalisasi MoU, pelajar dari Kumpulan Institusi Kemahiran Sarawak akan dapat menjalani latihan di tempat kerja atau mengambil bahagian di institusi tersebut.

Sesungguhnya, program RPEL dan pertukaran MoU merupakan contoh hubungan erat PPKS dengan industri untuk pembangunan modal insan dan mengubah ekosistem Sarawak dan Malaysia.

Semasa pemilihan anggota Majlis Pengurusan PPKS untuk penggal 2020 – 2023, Abdul Aziz dilantik semula sebagai Pengerusi Majlis Pengurusan PPKS.

Majlis Pengurusan dan anggota PPKS, yang terdiri daripada pelbagai agensi kerajaan dan lebih daripada 65 organisasi dari spektrum industri yang luas, memainkan peranan penting dalam merangka jalan bagi kumpulan institusi dan syarikat PPKS.

Oleh Nur Ain Otsman

See author's posts


KPDNHEP pastikan harga ayam turun

MELAKA: Kementerian Perdagangan Dalam Negeri dan Hal Ehwal Pengguna (KPDNHEP) akan memastikan harga runcit ayam di seluruh negara berada di bawah paras RM9 sekilogram (kg) menjelang Ogos ini.

Timbalan Menteri berkenaan Datuk Rosol Wahid berkata jaminan itu diberikan oleh pengusaha industri dalam rundingan dengan KPDNHEP baru-baru ini susulan kenaikan mendadak harga ayam ketika pelaksanaan Perintah Kawalan Pergerakan (PKP).

Bagaimanapun, pemantauan KPDNHEP setakat awal bulan ini mendapati ada peniaga yang menjual sekitar RM8.20 dan RM8.60 setiap kg, katanya kepada pemberita selepas Program Walkabout Pemantauan Harga Barang di Pasar Awam Majlis Bandaraya Melaka Bersejarah, di sini semalam.

Sebelum ini, tular mengenai kenaikan harga ayam sehingga RM10.50 sekilogram di Terengganu.

KPDNHEP pula dilapor mengesahkan berlaku kenaikan harga runcit ayam antara 10 sen dan RM1.50 setiap kg dalam tempoh 4 hingga 19 Jun lalu.

Mengulas lanjut, Rosol berkata KPDNHEP akan terus melakukan pemantauan terhadap harga barangan keperluan, khususnya menjelang sambutan Aidiladha pada penghujung bulan ini.

Berhubung harga durian yang sebelum ini didakwa naik terlalu tinggi, Rosol berkata pihak kementerian sedang mencari kaedah terbaik untuk menyelesaikan isu itu termasuk mendapatkan pandangan daripada Kementerian Pertanian dan Industri Makanan.

“Pihak kita akan berbincang bagaimana mahu mengawal harga kerana durian mempunyai pelbagai varieti seperti D24, Udang Merah, Beserah, Musang King, IOI dan sebagainya,” katanya. – Bernama

See author's posts


PRU-15: Calon BN perlu jalani tapisan termasuk dengan  jabatan agama

KUALA LUMPUR: Calon Barisan Nasional (BN) bagi Pilihan Raya Umum ke-15 (PRU-15) perlu menjalani tapisan termasuk dengan jabatan agama sebelum dibenarkan bertanding, kata Perdana Menteri Datuk Seri Ismail Sabri Yaakob.

Beliau berkata, saringan dengan jabatan agama yang julung kali diadakan itu bagi memastikan pemilihan calon BN lebih teliti dan mereka tidak terlibat dengan pelbagai isu syariah termasuk pemberian nafkah.

Ismail Sabri yang juga Naib Presiden UMNO berkata, pemilihan calon masih dalam proses dan pembentangan “pusingan pertama” telah dibuat oleh pengerusi perhubungan negeri sebelum dibuat kali kedua dalam perjumpaan sekali lagi.

“Kita juga akan ada saringan. Kena buat pemeriksaan antara nama-nama yang dicadangkan itu.

“Kita akan menyemak dengan polis, SPRM (Suruhanyaja Pencegahan Rasuah Malaysia), Jabatan Insolvensi, mungkin kali ini dengan pejabat agama, pejabat kadi pun kita kena semak juga kot ada yang kahwin kat Siam ke.

“Ada yang nafkah anak tak bayar ke, ada penghakiman di Mahkamah Syariah ke, kalau dulu kita tak pernah periksa, kali ini kita lebih terperinci,” kata beliau kepada media selepas menghadiri taklimat khas sempena PRU-15 dan Monsun Timur Laut 2022 di Bukit Aman di sini, hari ini.

Ditanya mengenai cadangan Pengerusi Pakatan Harapan (PH) Datuk Seri Anwar Ibrahim supaya calon Perdana Menteri berdebat secara terbuka sempena PRU-15, Ismail Sabri berkata, ia bukan budaya di negara ini.

“Bukan budaya kita berdebat, tak pernah buat sebelum ini dan ia tak mendatangkan apa-apa hasil. Kalau bagi berdebat, dia akan sebut janji manifesto dia, bulan dan bintang pun dia akan sebut.

“Jadi tak perlu debat sebab selama ini pun kita tak berdebat sebelum pilihan raya umum dan kita bentuk kerajaan berdasarkan kepercayaan rakyat dan kita juga sibuk di kawasan masing-masing untuk berkempen,” kata beliau.

Anwar sebelum ini dilaporkan mencadangkan tiga calon Perdana Menteri daripada PH, Perikatan Nasional (PN) dan BN mengadakan debat terbuka sempena PRU-15 dan perbahasan tersebut perlu menumpukan kepada soal dasar serta perancangan dan bukan berbentuk tuduhan serta dakwaan.

Mengenai permohonan Parti Bangsa Malaysia (PBM) untuk menjadi komponen BN, Ismail Sabri berkata, perkara itu masih dalam pertimbangan.

Suruhanjaya Pilihan Raya (SPR) menetapkan hari pengundian bagi PRU-15 pada 19 November, penamaan calon pada 5 November dan pengundian awal pada 15 November. – Bernama

See author's posts


Utamakan proses pembangunan lebih pesat

SIMANGGANG: Kepesatan proses pembangunan di sesebuah kawasan Dewan Undangan Negeri (DUN) perlu diambil kira oleh rakyat, kata Menteri Muda Kesejahteraan Komuniti, Datuk Francis Harden Hollis.

Kepesatan proses pembangunan itu secara tidak langsung menggambarkan usaha gigih dan kerajinan seseorang wakil rakyat, katanya yang juga Ahli Dewan Undangan Negeri (ADUN) Simanggang pada majlis perjumpaan Bersama Rakyat di Rumah Igai Janting, Jalan Paip di sini semalam.

“Adalah tidak munasabah untuk kita menyingkir seseorang wakil rakyat yang rajin dan menyumbang kepada kepesatan pembangunan di kawasan mereka pada Pilihan Raya Negeri (PRN) Ke-12 akan datang disebabkan mahu menukar pemimpin.

“Atas sebab itu saya menasihati rakyat supaya memikir sedalam-dalamnya tindakan mereka itu pada pilihan raya nanti kerana ia boleh menentukan hala tuju pembangunan kawasan mereka untuk tempoh lima tahun akan datang,” kata beliau.

Selain itu beliau juga menggesa tuai rumah atau ketua kampung supaya terus mencurah kesetiaan mereka kepada Kerajaan Sarawak pimpinan Gabungan Parti Sarawak (GPS).

“Kerajaan Sarawak membayar gaji kepada semua ketua kaum untuk memudahkan mereka berkhidmat kepada rakyat.

“Justeru saya berharap agar ketua kaum di sini rajin bekerja untuk rakyat di samping melapor kepada kita jika terdapat masalah pembangunan di penempatan mereka,” kata beliau.

Oleh Valentine Ngumbang

See author's posts


Covid-19 angka korban dunia cecah 703,000

AMERIKA SYARIKAT: Angka kematian global pandemik Covid-19 meningkat lebih 5,000 kes dalam tempoh 24 jam.Statistik Johns Hopkins University mendedahkan jumlah kumulatif kematian global akibat virus itu kini hampir mencecah 703,000 kes.Amerika Syarikat (AS) kekal merekodkan jumlah kematian tertinggi dengan lebih 157,000 kes.Ini diikuti Brazil dengan lebih 95,000 kematian manakala Mexico dan United Kingdom (UK) masing-masing merekodkan 48,000 dan 46,000 kes korban.

Sementara itu, di India, Itali dan Perancis pula masing-masing merekodkan 39,000, 35,000 dan 30,000 korban Covid-19.

Dua negara terakhir melepasi angka kematian 20,000 ialah Sepanyol dan Peru dengan masing-masing mencatatkan 28,000 dan 20,000 kes.Lain-lain negara masih merekodkan angka korban di bawah 18,000 kes.-AFP

See author's posts


Cherpan: Pemati Adat

Tusun Ketiga

“DI bilik din mih iya. Agi bekemaska utai. Balat puang rumah nih Yak?” ku Jang.

“Kati ku enda dih. Nyau nadai berani mindah bala ditu. Semina ke enda bekurung baka beberapa buah rumah semak pasar din. Balat endar ditu. Nya alai nangi amat. Asai ke diau di baruh punggu,” ku Yak.

“Nya mih kami dua tu ukai apa alai berani mindah. Irauka bilik ke jamah ai ke ku seduai adi,” ku Jang.

“Nya mih.”

Baru deka becherita Yak alai pintu tesilak. Bini Jang udah dedegi ba mua pintu sida lalu laki Yak pan pansut mega ari bilik sida lalu duduk jauh.

“Kati ku kitai tu, tau agi beserumpu makai? Udah sedia dia. Enti ulih aram merarau. Di serantu jalai tadi nadai ngetu. Nangi ngetu,” ku bini Jang ke endang sikar amat. Pejalai seduai ari Kuching mansa mayuh endur tang nadai ulih ngetu laban ke udah ditangkan polis. Sida merarau udah jauh lempus tengah hari.

“Kitai nadai ngawa dih,” ku laki Yak jampat nyaut.

“Ni nemu. Tak nadai penyadi kitai tu. Diri sebilik enda ga ulih begulai makai,” ku bini Jang laban ingatka atur ke selalu digerah orang ba radio.

Sida sebuat lalu bereta tama udah nya terenah makai. Sida makai sambil berandau, mayuh utai dikenang. Tembu amat asai lelengau. Lebih empat bulan tu udah enda serumpu makai. Suba ulih pulai abis nadai sebulan sekali. Kadang-kadang dua kali dalam sebulan lebuh ke bisi baum. Badu merarau, sida sebuat bela mulaika diri ngagai bilik diri belelak.

DUNYA UDAH BERUBAH

Lemai nya bisi ga orang bemunyi kesetak-kesetak tang lebuh Jang pansut ke ruai, semina sida empat aja ke duduk di ruai. Orang ngepai-ngepai ari jauh udah nya lalu baka ikan tama ngagai ungkap lalu lesap. Sida tama ke bilik lalu diau ba bilik diri empu. Semina anak mit ke mayuh bekerit belanda tauka beasurka perengka main sida. Sekeda ngayuhka basikal anak mit ba ruai ke nadai agi begelegar tang nyau tail magang-magang.

“Dunya udah berubah. Pendiau nitihka pengidup baru. Tu ngumba ditambahka pekara bekaul enggau Prosedur Operasi Standard (S0P) dikena nagang pengekai penyakit Covid-16 mensia nyau nadai rapat enggau pangan diri,” ku gut ati Jang.

Amat bendar munyi ku jaku tundi orang kemaya hari tu, “dulu lain, sekarang lain,”. Kelia lain, diatu lain. Jang lalu ingatka maya menya. Mayuh utai udah berubah. Pendiau pan berubah laban tukuh rumah udah berubah. Baka ba rumah sida dia, rumah udah melasar tanah, nya alai nadai agi baruh rumah. Rumah sida nyau nadai tanju agi tang diganti enggau alai ngengkah kerita. Nadai mih nembiak baru tu nemu tanju enggau guna tanju.  Enti kelia tanju mayuh guna. Kelimpah ari alai bejembuika utai baka padi, tanju alai orang ngatur mayuh pengawa rami baka begawai. Keba bisi begawai ke tanju tauka sandau hari. Diatu sebarang utai dijembui, ngare ba semin beantapka kain kanvas tauka tikai senggang.

Jang berasai sinu ati berundingka mayuh chara idup menya nyau nadai agi.  Tukuh rumah berubah, pengidup pan berubah. Mayuh pengawa lama udah dilengka, nya alai chara idup pan nyau bebida.

BETAMPUNG…

Oleh JANTAN UMBAT

See author's posts


Apresiasi Media HASiL: 80 pengamal media diraikan sempena majlis berbuka puasa

KUCHING: Penulisan kreatif dan publisiti meluas oleh pihak media pastinya akan membantu menyumbang kepada peningkatan keyakinan rakyat, sekali gus memberikan impak positif kepada sesebuah organisasi.

Khususnya terhadap Lembaga Hasil Dalam Negeri Malaysia (HASiL), akan dilihat lebih profesional, berintegriti dan berwibawa dalam membina imej yang unggul di peringkat nasional dan antarabangsa.

Ketua Pegawai Eksekutifnya, Datuk Dr Mohd Nizom Sairi berkata, peranan media massa menerusi disiplin kehidupan, sememangnya diakui, tidak dapat dinafikan kepentingannya baik media cetak, elektronik dan paling popular masa kini, media sosial, mengemudikan tahap pengetahuan masyarakat ke arah lebih meluas.

“Di HASiL, kewujudan media sangat diakui kepentingannya dalam membantu organisasi ini menyampaikan maklumat dan pengetahuan kepada rakyat berhubung ekosistem percukaian negara dan kepentingan cukai dalam pembangunan negara.

Beliau berkata sedemikian pada majlis penghargaan media Sarawak 2023 di salah sebuah hotel di Kuching, malam tadi.

Seramai 80 pengamal media di Sarawak diraikan pada majlis itu.

Mengulas lanjut, katanya lagi, sejak  2022, HASiL aktif menganjurkan sesi libat urus dengan pemain-pemain industri, badan bukan kerajaan (NGO) dan pembayar cukai dalam usaha meningkatkan kesedaran, pendidikan dan memberi perkhidmatan percukaian melalui konsep AES atau ‘Awareness, Education and Services’.

“HASiL menerima maklum balas positif berhubung sesi-sesi libat urus ini kerana mereka lebih selesa berbincang dengan HASiL dalam konteks ‘nasihat’ berbanding ‘musuh.’

“HASiL berusaha ke arah memastikan pematuhan cukai menjadi lebih mudah. Kami di sini untuk memudahkan bukan untuk merumitkan. Begitulah jika dapat diterjemahkan fokus utama HASiL pada masa kini iaitu untuk meningkatkan pematuhan cukai dan bukan semata-mata tertumpu kepada penguatkuasaan,” katanya lagi.

Hari ini, HASiL ingin dikenali sebagai pemudah cara yang mesra, yang sedia memberikan perkhidmatan membantu rakyat dalam melaksanakan tanggungjawab percukaian mereka.

“Justeru, di sinilah peri pentingnya hubungan akrab antara pihak media dan HASiL serta mewujudkan nilai kepercayaan yang mendalam antara satu sama lain dalam membantu memperbetulkan persepsi negatif masyarakat terhadap HASiL yang telah sekian lama tertanam sebagai agensi menakutkan,” katanya.

Oleh NUR AIN OTSMAN

See author's posts


Pusat Dialisis PBSM mula beroperasi

MIRI: Pusat Dialisis Persatuan Bulan Sabit Merah (PBSM) Miri baharu yang terletak di Permyjaya di sini, kini mula beroperasi semalam.

Menteri Pengangkutan Sarawak, Dato Sri Lee Kim Shin berkata, pusat  tersebut telah menyediakan kira-kira 40 mesin dialisis. Katanya, pusat dialisis terbabit akan memberi manfaat kepada pesakit yang tinggal di bahagian utara bandar raya ini iaitu Kuala Baram, Tudan, Senadin, Permyjaya dan Pujut.“Hari ini (semalam),kami memindahkan 66 pesakit dari pusat lama di pusat bandar ke bangunan baharu ini,” katanya kepada media selepas mengadakan lawatan ke pusat berkenaan di sini, semalam.

Setakat ini, pusat tersebut mempunyai sejumlah 12 mesin hemodialisis.Dalam pada itu, Kim Shin yang juga merupakan Ahli Dewan Undangan Negeri (ADUN) Senadin merakamkan  ucapan terima kasih kepada Kerajaan Sarawak dan pertubuhan korporat lain seperti Petronas, Shell, badan bukan kerajaan (NGO) dan individu  atas sumbangan dalam pembinaan pusat itu.Untuk rekod, pembinaan pusat itu telah dimulakan pada 2019 dan siap pada Mac 2021 dengan anggaran kos keseluruhan RM5.43 juta.Pusat dialisis  baharu ini di bina  di atas tanah seluas tiga ekar yang disumbangkan oleh Kerajaan Sarawak.

Oleh Liong Chai Ling

See author's posts


Sheikh Nawaf angkat sumpah

KUWAIT CITY: Sheikh Nawaf Al-Ahmad Al-Jaber Al-Sabah mengangkat sumpah di hadapan Majlis Nasional pada Rabu sebagai Emir Kuwait ke-16, lapor agensi berita Xinhua.

Perlembagaan menjamin peralihan kepemimpinan yang lancer untuk me- mastikan kestabilan dan kemakmuran, kata Sheikh Nawaf.Beliau juga berikrar akan melaksana- kan tanggungjawabnya sebaik mungkin serta mengulangi komitmen ter-hadap perlembagaan dan demokrasi.

Sheikh Nawaf ditabalkan sebagai Emir Kuwait baharu berikutan kematian Syeikh Sabah Al-Ahmad Al-Jaber Al-Sabah, diumumkan kerajaan Kuwait pada Selasa petang setelah satu mesyuarat khas. Sheikh Nawaf dilahirkan pada 25 Jun 1937, pernah berkhidmat sebagai menteri dalam negeri dari 1978 hingga 1988 dan kemudian dilantik sebagai menteri pertahanan.

Pada 16 Oktober 2003, dekri diraja dikeluarkan menamakan Sheikh Nawaf sebagai timbalan perdana menteri I dan menteri dalam negeri.

Pada 7 Februari 2006, beliau dinobatkan sebagai putera mahkota.Allahyarham Emir Kuwait Sheikh Sabah Al-Ahmad Al-Jaber Al-Sabah me- ninggal dunia pada usia 91 pada Selasa. – Bernama

See author's posts


Kemboja raikan Hari Antidadah Antarabangsa

HAPUS…Timbunan dadah haram yang dirampas terbakar semasa upacara pemusnahan bagi simbolik ‘Hari Antarabangsa Menentang Penyalahgunaan Dadah dan Pemerdagangan Haram Pertubuhan Bangsa-BangsaBersatu”. • Foto AFP

PHNOM PENH: Kemboja membakar lebih enam tan metrik dadah dan bahan terlarang pada Ahad sempena Hari Antidadah Antarabangsa, kata pegawai.

Timbalan Perdana Menteri dan Menteri Dalam Negeri Sar Kheng membakar bahan terlarang yang dirampas itu pada satu majlis yang diadakan di Pulau Berlian di ibu negara Phnom Penh, lapor Xinhua.

“Acara itu jelas menggambarkan kesediaan dan komitmen teguh kerajaan Kemboja untuk mencegah dan menyekat semua bentuk dadah terlarang,” katanya.

Kheng menambah bahawa pihak berkuasa akan memperhebat tindakan keras terhadap semua jenis jenayah dadah dan pengubahan wang haram.

Pendakwaraya Mahkamah Perbandaran Phnom Penh, Chrreng Khmao berkata, kira-kira 6.25 tan metrik dadah dan bahan terlarang meliputi heroin, kokain, methamphetamine, ekstasi, cathinone, ketamin dan nimetazepam telah dimusnahkan.

Negara Asia Tenggara itu tidak mengenakan hukuman mati bagi pengedar dadah. Di bawah undang-undangnya, mereka yang disabitkan bersalah mengedar lebih 80 gram dadah boleh dipenjara seumur hidup.

Menurut Jabatan Polis Antidadah (ADP) negara, sepanjang tempoh Januari-Mei 2022, pihak berkuasa telah menahan 6,168 suspek termasuk 80 warga asing serta merampas 1.58 tan metrik dadah haram.-Bernama

See author's posts


LHDN anjur program bantu tangani kemelut pembayar cukai

KUCHING: Lembaga Hasil Dalam Negeri (LHDN) Malaysia, Cawangan Sarawak bakal anjur program pendedahan sukarela khas bermula 1 Jun ini hingga 31 Mei 2024.

Ketua Pegawai Eksekutif LHDN, Datuk Dr Mohd Nizom Sairi berkata, program ini bertujuan membantu pembayar cukai berdepan penalti sifar peratus dan membolehkan mereka mengisytiharkan cukai pendapatan secara sukarela, yang sebelum ini kemungkinan tersasar atau tidak dilaporkan.

“Program ini memberi peluang kepada mana-mana pembayar cukai yang terlepas melaporkan pendapatan mereka atau kurang melaporkannya, atau sama ada terdapat kesilapan dan sebagainya, untuk datang secara sukarela dalam tempoh setahun ini dan melaporkan cukai untuk beberapa tahun kebelakangan ini.

“LHDN akan menerima apa yang dilaporkan dan tahun-tahun mereka melaporkan secara sukarela tidak akan diaudit lagi. Kami akan menganggap pengisytiharan cukai sebagai muktamad atau ditutup,” katanya kepada media selepas Majlis Penghargaan Media Sarawak 2023 bersama LHDN di salah sebuah hotel di Kuching, malam tadi.

Katanya lagi, mereka yang ingin mengisytiharkan cukai pendapatan secara sukarela boleh menghubungi atau tampil ke mana-mana pejabat cawangan LHDN.

Menurutnya, dalam pembentangan Belanjawan 2023 lalu, Kerajaan telah memperkenalkan Program Pengakuan Sukarela sebagai usaha murni kerajaan dalam membantu meringankan beban rakyat.

Sehubungan itu, beliau berharap media akan berterusan menyokong HASiL dengan memberikan liputan dan publisiti meluas berhubung program ini sejajar dengan usaha HASiL menyokong inisiatif kerajaan untuk mensejahterakan rakyat dan meningkatkan kadar pematuhan cukai secara sukarela.

Ujarnya, tanpa sokongan dan publisiti berterusan rakan-rakan media, sudah tentu maklumat-maklumat penting ini tidak akan sampai ke pengetahuan masyarakat umum.

Katanya lagi, tidak dinafikan bahawa hubungan yang sihat dan mesra di antara HASiL dan media membawa kepada situasi menang-menang dan memberi manfaat kepada kedua-dua pihak.

Oleh NUR AIN OTSMAN

See author's posts


Liverpool mudah ke pusingan kelima

PEMAIN tengah Liverpool dari Colombia, Luis Diaz (tengah) bertarung untuk mendapatkan bola semasa perlawanan pusingan keempat Piala FA Inggeris menentang Cardiff City di Anfield di Liverpool. • Foto AFP

LIVERPOOL mara ke pusingan kelima Piala FA Inggeris dengan kemenangan 3-1 menentang Cardiff di Anfield di Liverpool kelmarin.

Jurgen Klopp melabelkan kepulangan menjaringkan gol Harvey Elliott dalam kemenangan 3-1 Liverpool ke atas Cardiff sebagai “dongeng” selepas lima bulan berehat kerana kecederaan buku lali yang serius.

Elliott diperkenalkan dari bangku pemain simpanan bersama pemain baharu Luis Diaz selepas tandukan Diogo Jota membuka jaringan pada awal separuh masa kedua.

Diaz membuat impak segera dengan menambah Takumi Minamino untuk menggandakan kelebihan Liverpool di Anfield.

Tetapi sorakan terbesar dikhaskan untuk Elliott apabila dia melepaskan tendangan voli menepati sasaran 14 minit sebelum tamat.

Terdapat kebimbangan Elliott mungkin tidak dapat bermain sekurang-kurangnya sepanjang musim ini apabila dia mengalami kecederaan buku lali ketika menentang Leeds dalam aksi Liga perdana Inggeris.

“Kembalinya beliau adalah satu langkah ke belakang yang hebat tetapi menjaringkan gol ini adalah kisah dongeng yang tepat,” kata Klopp.

“Harvey tidak bernasib baik dengan kecederaan itu tetapi bernasib baik dengan keseluruhan proses selepas itu.

“Semuanya berjalan dengan baik. Dia melakukan kerja yang luar biasa, jabatan perubatan melakukan kerja yang luar biasa. Dia seorang budak yang berani dan pemain bola sepak yang hebat.”

Rubin Colwill membalas satu gol untuk Bluebirds, tetapi Liverpool akan menerima kunjungan Norwich dalam pusingan 16 pasukan terakhir. – AFP

See author's posts


Karim berdepan PKR, PSB, PBK

ASAJAYA: Calon Gabungan Parti Sarawak (GPS) daripada Parti Pesaka Bumiputera Bersatu (PBB), Datuk Seri Abdul Karim Rahman Hamzah sah berdepan saingan empat penjuru dalam mempertahankan kerusi Dewan Undangan Negeri (DUN) Asajaya.

Selain Mahmud Epah daripada Parti Keadilan Rakyat (PKR), dua calon lain yang akan bertanding adalah Ts Ishak Buji daripada Parti Sarawak Bersatu (PSB) dan Mohamad Mahdeen Saharuddin daripada Parti Bumi Kenyalang (PBK).

Semua calon telah tiba di pekarangan Pusat Penamaan Calon (PPC) di Dewan Utama SMK Asajaya 2 di sini bermula jam 8.20 pagi semalam dengan calon pertama yang tiba daripada parti PKR, diiringi calon PSB, PKR dan GPS.

Karim yang juga penyandang kerusi Dewan Undangan Negeri (DUN) Asajaya menyerahkan borang pada jam 9.05 pagi, diiringi Ishak menyerahkan borang pada jam 9.13 pagi,Mohamad Mahdeen (9.15 pagi) manakala Mahmud (9.18 pagi).

Suasana di pekarangan PPC tenang tanpa kehadiran penyokong calon meskipun keadaan cuaca hujan renyai membasahi bumi, proses penamaan calon berjalan lancar sehingga pencalonan ditutup pada jam 10 pagi.

Sementara itu, senarai muktamad calon yang layak bertanding telah diumumkan oleh Pegawai Pengurus Pilihan Raya DUN Asajaya, Rais Ahmad pada kira-kira jam 10 pagi di PPC di sini.

“Sehingga selesai tempoh penghantaran borang pencalonan, hanya tiga calon menghantar borang mereka. Saya berpuas hati dan tiada borang yang ditolak,” katanya ketika mengumumkan pengesahan pencalonan bagi DUN itu.

Untuk rekod, Abdul Karim telah menjadi Ahli Dewan Undangan Negeri (ADUN) Asajaya untuk empat penggal sejak 2001 dan pada PRN-11 yang lalu, beliau mengalahkan calon PKR, Abang Junaidi Abang Gom dengan majoriti 4,078 undi.

Oleh SYAMIMI HUSNA

See author's posts


Isu KMKK akan dibincang lanjut

SEBAUH: Isu mengenai Sijil Lantikan Ketua Masyarakat dan Ketua Kaum (KMKK) termasuk dibawah Dewan Undangan Negeri (DUN) Kemena akan dikemukakan dan dibincangkan dengan lebih lanjut.

Menteri Utiliti Dato Sri Dr Stephen Rundi Utom berkata, Kerajaan Sarawak sentiasa memberikan perhatian kepada setiap permasalahan yang dihadapi KMKK berhubung perkara itu.

“Pemasalahan ini akan dibincangkan dengan lebih lanjut dan merangkumi usaha mempertingkatkan lagi peranan dan tanggungjawab KMKK secara keseluruhannya,” katanya.

Beliau berkata demikian ketika Majlis Pemimpin Bersama Rakyat dan Pelancaran Persatuan Penduduk Sebungan, Sarau dan Sengkabang di sini, semalam.

Penubuhan persatuan ini telah diluluskan pendaftaran pada 15 Mei 2020 oleh Jabatan Pendaftaran Pertubuhan Malaysia yang bertujuan mmebangunkan rumah panjang tersebut.

Dr. Rundi yang juga Ahli Dewan Undangan Negeri (ADUN) Kemena akan akan membawa isu terbabit untuk diselesaikan dengan segera.

“Mengenai masalah sijil tuai rumah, khususnya di kawasan DUN Kemena, beberapa tuai rumah yang layak akan menerima sijil lantikan semula dan bagi tuai rumah yang tidak memenuhi syarat seperti yang ditetapkan, kini sedang dalam perbincangan bagi pengeluaran sijil,” katanya.

Pada majlsi tersebut, beliau telah mengumumkan peruntukan sebanyak RM51,000 untuk menaik taraf Rumah Selamat, RM10,000 kepada Jawatankuasa Kemajuan dan Keselamatan Kampung (JKKK) Rumah Panjang dan RM10,000 kepada Biro Wanita Rumah Selamat serta RM30,000 kepada Persatuan Penduduk Sebungan, Saraw dan Sengkabang.

Turut hadir Setiausaha Politik Ketua Menteri Sarawak, Jenny Bangga, Pembantu Tadbir Sarawak Dennis Gasing anak Ingu, Penghulu Micheal Lanya Anak Ruma dan Penghulu Lee Lei Seng.

Oleh Ellie Edward

See author's posts


Liga tempatan ditangguhkan

SEMUA ahli gabungan Persatuan Bola Sepak Sarawak (FAS) di seluruh bahagian diminta untuk menangguhkan dahulu semua penganjuran saingan liga tempatan di kawasan masing-masing sehingga diberitahu.

Menurut Presiden FAS, Datuk Posa Majais ia disebabkan pelaksanaan Perintah Kawalan Pergerakan (PKP) yang sedang dikuatkuasakan dan situasi masa sekarang masih belum selamat sepenuhnya.

Jelas Posa, pihaknya terpaksa melakukan tindakan tersebut mengambil kira kepentingan kesihatan serta keselamatan semua pihak.

“Ia juga termasuk di kawasan yang kurang terjejas akibat pandemik Covid-19. Ia bukan sahaja bagi mematuhi Prosedur Operasi Standard (SOP) yang lebih ketat, tetapi demi keselamatan dan kesihatan semua pihak.

“Buat masa ini, saya sarankan kepada semua ahli gabungan di seluruh bahagian negeri ini untuk menangguhkan dahulu penganjuran liga sekiranya situasi masih belum selamat sepenuhnya.

“Keselamatan serta keutamaan kesihatan semua pihak antara yang dititikberatkan dalam keadaan situasi yang melanda negara dan seluruh dunia ketika ini,” ujar beliau.

Beliau berkata, hanya senaman individu seperti joging dibenarkan dan tidak membuat latihan secara berpasukan terutamanya penggunaan padang bola sepak.

“Kita amat mengambil serius perkara tersebut. Kita tidak tahu sampai bila liga akan ditangguhkan, segalanya bergantung kepada keadaan dan situasi semasa Covid-19,” ujarnya.

Beliau turut mengharapkan semua ahli gabungan memahami keadaan pada masa sekarang, dan menasihatkan untuk terus mematuhi SOP yang ditetapkan oleh kerajaan.

Sementara itu, Kejohanan Liga Bola Sepak SSC/FAS yang telahpun menamatkan saingan bagi pusingan pertama pada April lalu turut ditangguhkan ke suatu tarikh lain sehingga diberitahu.

Pertandingan tersebut turut melibatkan semua pasukan bahagian kecuali Limbang dan Betong yang telah menarik diri, dan turut disertai oleh pasukan Sarawak United FC II dan Kuching City FC Junior.

See author's posts


Jerman tamatkan ujian calitan Covid-19 percuma

BERLIN: Jerman akan menamatkan ujian calitan Covid-19 percuma pada Oktober nanti selepas para pemimpin wilayah dan kerajaan persekutuan setuju pada Selasa lalu sebagai desakan untuk memberi insentif kepada lebih banyak orang untuk mendapatkan vaksin.

Ujian Covid-19 atau bukti vaksinasi atau pemulihan diperlukan untuk mengakses kemudahan termasuk restoran, pawagam dan gimnasium, di kawasan yang mana kadar jangkitan meningkat di atas paras tertentu.

Mulai Oktober nanti, mereka yang enggan mendapat suntikan perlu membayar untuk membuktikan mereka bebas jangkitan, atau berisiko atau tidak dibenarkan masuk.

Bukti ujian atau vaksinasi akan diperlukan sebaik sahaja kadar jangkitan di wilayah mencapai 35 per 100,000 orang dalam tempoh tujuh hari.

Bagaimanapun, kanak-kanak dan individu dengan faktor kesihatan tidak dapat diberi vaksin akan tetap dapat diuji secara percuma.

Angka kekerapan jangkitan Jerman pada Selasa lalu ialah 23.5, tetapi beberapa wilayah termasuk Berlin dan Hamburg sudah melepasi angka 35.0.

Setelah memberikan lebih daripada sejuta suntikan sehari pada puncaknya, Jerman dengan penduduk paling ramai di Eropah menyaksikan pengambilan vaksinasi terhadap Covid-19 perlahan secara mendadak.

Sehingga Selasa lalu, 52 juta orang di Jerman atau 62.5 peratus penduduk telah menerima sekurang-kurangnya satu dos vaksin, tetapi Canselor Jerman Angela Merkel, mengatakan dia berharap 15 hingga 20 peratus lagi akan mendapat suntikan.

“Adalah tanggungjawab semua orang… untuk mempromosikan vaksinasi secepat mungkin,” kata Merkel sambil menggesa individu yang telah diberi vaksin untuk mempromosikan vaksinasi dalam kalangan rakan dan keluarga mereka dan kelab sukan.

Merkel telah berulang kali mengatakan bahawa suntikan bukan kewajipan.

Tetapi, pengkritik menuduh pemerintahnya menggunakan ujian sebagai alat untuk memberi tekanan kepada penduduk untuk mendapatkan suntikan.

Alice Weidel, pemimpin AfD sayap kanan yang dirinya tidak diberi vaksin mengatakan langkah itu adalah “vaksinasi wajib tidak langsung melalui sekatan, larangan dan beban tambahan”.

Merkel membantah bahawa orang yang diberi vaksin tidak boleh diminta untuk terus dikenakan sekatan kerana sebahagian penduduk memilih untuk tidak divaksinasi.

“Kita juga harus memikirkan mereka yang bekerja di hospital dan sistem kesihatan yang berlebihan harus diambil kira,” tambahnya.

Langkah terbaharu Jerman serupa dengan syarat baharu di Perancis untuk mendapatkan kad kesihatan bagi memasuki pawagam, kafe atau kereta api.

Dorongan oleh Presiden Perancis Emmanuel Macron untuk mendapatkan bukti kesihatan yang menjadi bukti sama ada vaksinasi, ujian negatif baru-baru ini atau pemulihan daripada Covid-19 telah mencetuskan protes marah di seluruh Perancis.

Di Jerman, protes berkala juga dilakukan terhadap sekatan Covid-19 dan juga vaksinasi. -AFP

See author's posts


Empat PBT dalam zon merah Sarawak

ALEXANDRA LORNA

KUCHING: Kawasan zon merah di Sarawak iaitu di dua daerah Kuching dan Kota
Samarahan dikemaskini oleh Jawatankuasa Pengurusan Bencana Negeri (JPBN)
sebagai empat kawasan majlis perbandaran.

Menteri Pelancongan, Kesenian dan Kebudayaan Datuk Abdul Karim Rahman
Hamzah berkata bagi kawasan Dewan Bandaraya Kuching Utara (DBKU), 65 kes
positif Covid-19 telah dikenalpasti di 26 lokasi.

“Bagi kawasan Majlis Bandaraya Kuching Selatan (MBKS), 47 kes positif
telah direkodkan di 32 lokasi dan kawasan Majlis Perbandaran Padawan (MPP) pula
mempunyai 16 kes di 12 lokasi,” katanya di sidang media Covid-19 Sarawak
di Wisma Bapa Malaysia, di sini semalam.

Beliau menambah di bawah kawasan Majlis Perbandaran Kota Samarahan (MPKS),
sejumlah 25 kes positif direkodkan di 14 lokasi.

“Kadar jangkitan di Kota Samarahan yang semakin bertambah setiap hari
memerlukan pemantauan dan kawalan lebih rapi bagi mengawal pertambahan kadar
jangkitan di Bahagian Samarahan,” kata Karim.

Beliau memberitahu sejak pagi semalam, ramai telah tampil melakukan
saringan kesihatan di Dewan Suarah Kota Samarahan setelah disarankan oleh
Pejabat Kesihatan Kota Samarahan.

“Mereka yang datang ini adalah daripada empat majlis atau kategori
yang telah dikenalpasti oleh pihak Kesihatan untuk melakukan saringan kerana
terdapat kes positif Covid-19 dari empat
majlis atau kategori tersebut.

“Harapan kita dengan cara ini, wabak ini dapat dikawal dengan lebih
teratur di Kota Samarahan.

“Sama juga untuk lain, seperti yang hadir untuk ziarah yang meninggal
sebelum ini, saya berharap mereka akan membuat saringan walaupun tidak nampak
sebarang simptom kerana wabak ini boleh kekal dalam badan tanpa nampak
simptom,” ujarnya.

Semalam, Pejabat Kesihatan Bahagian Samarahan membuat satu pengumuman
penting kepada peserta Majlis Jerayawara Wawasan Ummah Gemilang Majlis Islam
Sarawak (MIS) pada 10 Mac 2020 di Dewan Suarah Kota Samarahan, staf dan pelajar
SMK Kota Samarahan, Kluster Good News Fellowship, dan Individu yang terdedah
dengan pesakit Covid-19.

“Sekiranya anda pernah ada simptom seperti batuk, demam, sakit tekak
atau susah bernafas dan kontak rapat kepada pesakit yang positif Covid-19, anda
dimohon untuk datang membuat saringan segera pada ketetapan berikut di Dewan
Suarah Kota Samarahan pada 8:30 pagi sehingga 11:00 pagi dan kemudiannya pada
1:00 petang sehingga 3:00 petang, setiap hari Isnin hingga Jumaat termasuk
Sabtu dan Ahad,” katanya.

See author's posts


GPS yakin menang 28 kerusi

KUCHING: Gabungan Parti Sarawak (GPS) diyakini mampu memenangi sekurang-kurangnya 28 kerusi Parlimen pada Pilihan Raya Umum ke-15 (PRU-15) 19 November nanti.

Pengerusi Publisiti dan Media GPS, Dato Idris Buang berkata bagaimanapun, tidak mustahil untuk GPS ‘membolot’ semua 31 kerusi Parlimen berdasarkan momentum menjelang seminggu lagi hari mengundi.

“Pada pandangan saya, GPS mempunyai peluang untuk memenangi tidak kurang daripada 28 kerusi, namun tidak mustahil untuk memenangi semua 31 kerusi yang dipertandingkan,” katanya.

Beliau berkata demikian pada sesi sembang media di Ibu Pejabat Parti Pesaka Bumiputera Bersatu (PBB) di sini, hari ini.

Sementara itu, beliau turut mempersoalkan tindakan yang dilakukan oleh calon Parti Tindakan Demokratik (DAP) bagi Parlimen Stampin, Chong Chieng Jen dan calon Parti Sarawak Bersatu (PSB) bagi Parlimen Lawas, Baru Bian untuk Sarawak.

Katannya, mereka b erdua adalah sebahagian kerajaan Pakatan Harapan (PH) yang membatalkan pembinaan projek jambatan di negeri ini semasa memegang tampuk pemerintahan.

“Apakah yang mereka lakukan ketika pelbagai peruntukan untuk Sarawak ditarik balik dan apabila projek jambatan itu dibatalkan?

“Adakah mereka peduli dengan perasaan dan keperluan rakyat Sarawak? Berapa banyak yang telah mereka lakukan selama 22 bulan sewaktu menguasai Putrajaya?” soalnya.

Beliau berkata demikian ketika diminta memberi komen mengenai kemungkinan calon GPS bagi kerusi Parlimen Stampin, Lo Khere Chiang berjaya merampas kerusi itu daripada DAP.

Menurut Idris, Lo disifatkan sebagai seorang yang mempunyai kelayakan yang baik, masih bertenaga dan mampu melobi banyak projek pembangunan untuk kawasan itu.

Untuk rekod, pada PRU-14 lalu kerusi Parlimen Stampin dimenangi  Chong dari DAP dengan jumlah undi 33,060 sekali gus menewaskan Dato Sri Dr  Sim Kui Hian yang bertanding atas tiket Barisan Nasional pada ketika itu.

Oleh RYNNA SHA’ERRA

See author's posts


Jualan runcit dalam talian melonjak 28.9 peratus

KUALA LUMPUR: Jualan runcit dalam talian Malaysia melonjak 28.9 peratus pada April 2020, walaupun jumlah nilai jualan perdagangan borong dan runcit merosot 36.6 peratus berbanding bulan sama pada tahun sebelumnya.

Dalam kenyataan hari ini, Jabatan Perangkaan Malaysia berkata peningkatan jualan runcit dalam talian menunjukkan pengembangan dalam aktiviti e-dagang di negara ini.

Mengenai kemerosotan nilai jualan perdagangan borong dan runcit pada April 2020, Ketua Perangkawan Datuk Seri Dr Mohd Uzir Mahidin berkata kejatuhan terbesar dicatatkan oleh segmen kenderaan bermotor yang merudum -93.2 peratus disebabkan jualan kenderaan bermotor yang merosot -93.7 peratus.

“Semasa Perintah Kawalan Pergerakan (PKP) yang berkuat kuasa mulai 18 Mac 2020, pusat jualan dan bilik pameran kenderaan tidak dibenarkan beroperasi yang telah menjejaskan jualan kenderaan kepada pengguna,” katanya.

Mohd Uzir berkata industri lain dalam subsektor ini juga jatuh dengan signifikan iaitu Jualan Komponen & Aksesori sebanyak -91.4 peratus, Pembaikan & Penyelenggaraan (-93.6 peratus) dan Jualan, Pembaikan & Jualan Komponen & Aksesori Motosikal (-94.9 peratus).

Mengenai perdagangan runcit bagi April 2020, katanya jualan susut 32.4 peratus bagi perbandingan tahun ke tahun berikutan pelaksanaan PKP menyebabkan kebanyakan industri dalam perdagangan runcit mencatatkan pertumbuhan negatif.

Beliau berkata perdagangan borong turut merosot -26.3 peratus dalam tempoh sama, menerima impak daripada gangguan dalam rangkaian penawaran dan permintaan di peringkat domestik dan global berikutan COVID-19.

“Bagaimanapun, industri berkaitan makanan iaitu jualan borong makanan, minuman dan tembakau serta jualan borong bahan mentah pertanian dan haiwan hidup, masih mencatatkan pertumbuhan positif yang marginal,” katanya.

Bagi prestasi perdagangan borong dan runcit berbanding bulan lepas, katanya nilai jualan susut -35.2 peratus. Dari segi indeks volum, beliau berkata perdagangan borong dan runcit merosot -38.6 peratus berbanding bulan yang sama tahun sebelumnya. – Bernama

See author's posts


Sarawak punyai sistem pentadbiran lebih baik

BETONG: Sarawak sebuah negeri yang unik kerana mempunyai sistem pentadbiran lebih baik berbanding Semenanjung, kata Premier Sarawak, Datuk Patinggi Tan Sri Abang Johari Tun Openg.

“Sarawak mempunyai sistem pentadbiran akar umbi yang kuat. Banyak yang ada di Sarawak tidak ada di Semenanjung,” katanya ketika berucap pada majlis penutupan Seminar Pemerkasaan Institusi Pentadbiran Peringkat Akar Umbi 2022 Bahagian Betong di sini, hari ini.

Katanya, Malaysia dibahagikan kepada tiga peringkat pentadbiran iaitu Kerajaan Persekutuan, Negeri dan Tempatan.

“Kerajaan Sarawak mempunyai cara mentadbir yang tersendiri. Kalau di Semenanjung tidak ada residen, temenggung, pemanca dan tuai rumah. Di Sarawak, pimpinan akar umbinya terbahagi kepada beberapa bahagian yang tidak ada di Semenanjung. Ini menjadikan sistem pentadbiran kita kuat dan unik.

“Sebab itu, apabila kita membangunkan Sarawak dengan dasar yang dibuat oleh kerajaan, kita sudah ada proses untuk mentadbir termasuk pemimpin akar umbi. Oleh itu, pemimpin di peringkat akar umbi penting dan mereka adalah orang yang dihormati,” katanya.

Dalam pada itu, Abang Johari turut menzahirkan ucapan tahniah kepada jawatankuasa yang menganjurkan seminar ini yang mana ia telah memberi maklumat mengenai pentadbiran dan proses pembangunan yang dimainkan oleh mereka sebagai pemimpin akar umbi.

Pada 7 Februari lalu,  Abang Johari telah melancarkan Pelan Strategi Pembangunan Pasca Covid-19 2030 (PCDS 2030). PCDS 2030 merupakan usaha untuk menyusun semula dasar pembangunan Sarawak supaya terus berada pada landasan yang betul ke arah menjadi negeri maju menjelang 2030.

“ Bagi memastikan kelancaran dalam mencapai objektif pelan tersebut, penglibatan semua pihak terutama sekali pemimpin peringkat akar umbi iaitu dalam kalangan Ketua Masyarakat, Ketua Kaum, Jawatankuasa Kemajuan dan Keselamatan Kampung (JKKK) dan Kaunselor amatlah diperlukan.

“ Di samping menyampaikan perkhidmatan kepada masyarakat, mereka juga merupakan penghubung bagi menerangkan dasar kerajaan kepada penduduk tempatan,” katanya.

Selaras dengan itu, penganjuran seminar ini sangat tepat bagi memperkasakan kesiapsiagaan pemimpin peringkat akar umbi agar dapat melaksanakan tanggungjawab dan amanah yang diberikan seiring dengan strategi pembangunan Kerajaan Negeri di bawah PCDS 2030.

Antara objektif seminar ini ialah menyampaikan maklumat berkaitan dengan peranan dan tanggungjawab Ketua Masyarakat, Ketua Kaum, Jawatankuasa Kemajuan dan Keselamatan Kampung (JKKK) dan Kaunselor selaku pemimpin peringkat akar umbi dalam mencapai objektif strategik PCDS 2030 di samping mendedahkan peranan pemimpin peringkat akar umbi berkaitan perancangan pembangunan oleh kerajaan.

Seramai 747 peserta seminar terdiri daripada 50 Ketua Masyarakat, 633 Ketua Kaum dan 64 Kaunselor menyertai Seminar Pemerkasaan Institusi Pentadbiran Peringkat Akar Umbi 2022 Bahagian Betong yang diadakan di Dewan Tan Sri Datuk Amar Stephen Kalong Ningkan, Betong petang ini.

Oleh NUR AIN OTSMAN

See author's posts


MNIG akan dibentuk suku ketiga 2022

SESI LIBAT URUS…. Datuk Seri Adham Baba ketika mempengerusikan Sesi Libat Urus Industri Nano Tempatandi kementeriannya semalam. • Foto BERNAMA

PUTRAJAYA: Malaysian Nanotechnology Industrial Group (MNIG) akan ditubuhkan pada suku ketiga 2022 bagi menghimpunkan peserta industri nano di Malaysia serta menjadi suara industri nano tempatan, kata Menteri Sains, Teknologi dan Inovasi Datuk Seri Dr. Adham Baba.

Beliau berkata, MNIG akan berperanan sebagai platform kerjasama antara syarikat nanoteknologi dan perusahaan kecil dan sederhana (PKS), serta membantu penyelarasan antara syarikat dalam rantaian bekalan produk nanoteknologi.

Penubuhan MNIG mengambil kira cadangan dan keperluan industri termasuk mendapatkan pandangan daripada persatuan, selain disebabkan ketiadaan persatuan penyelidikan dan pembangunan (R&D) nanoteknologi yang dipandu oleh industri pada masa ini, katanya.

“Ia (MNIG) diharapkan menjadi platform terbaik ke arah penglibatan lebih banyak industri dalam bidang nanoteknologi seterusnya mampu menembusi pasaran antarabangsa,” katanya kepada pemberita selepas mengadakan sesi libat urus secara hibrid bersama lebih 30 wakil syarikat nanoteknologi di sini, pada Selasa.

Beliau berkata sesi libat urus itu bertujuan berkongsi dasar, pelan dan aktiviti industri nanoteknologi negara di samping mendapatkan pandangan dan maklum balas pihak industri berkenaan cabaran dan masalah yang dihadapi dalam ekosistem nanoteknologi.

Dr Adham berkata sumbangan PKS dalam industri nanoteknologi memberi banyak faedah sosioekonomi kepada Keluarga Malaysia termasuk mewujudkan 33,391 peluang pekerjaan selain menyumbang RM151.5 bilion kepada Keluaran Dalam Negara Kasar.

Beliau berkata produk nano di pasaran Malaysia berjumlah lebih 900 produk yang bernilai RM381.8 juta sehingga 2020.

Ketika ditanya mengenai masalah dan cabaran yang disuarakan peserta industri nanoteknologi dalam sesi libat urus itu, beliau berkata dua perkara dibangkitkan iaitu kekurangan kesedaran dalam kalangan masyarakat terhadap produk dan teknologi nano, serta kekurangan bahan mentah.

“Kebanyakan produk nano yang dibangunkan di negara kita adalah dieksport.

“Jadi, kita akan mula membuat gerakan untuk beri kesedaran kepada masyarakat mengenai betapa pentingnya produk-produk nano,” katanya.

Beliau berkata antara produk nano yang popular di Malaysia ialah teknologi ‘graphene’ yang digunakan untuk sektor kenderaan elektrik (bateri) dan juga bahan tambahan kepada minyak pelincir. – Bernama

See author's posts


PBB gesa hormati perlembagaan

KUCHING: Tindakan Parti Tindakan Demokratik (DAP) Sarawak yang sengaja mengeksploitasi bahasa Cina boleh mencetuskan ketegangan dan dianggap bermotif menghasut.

Timbalan Ketua Pemuda Parti Pesaka Bumiputera Bersatu (PBB), Fazzrudin Abdul Rahman berkata ini kerana kerana sesuatu kaum akan pantas bangkit  jika bahasa, budaya dan agama kaum itu digunakan sebagai ‘senjata’.

“Di bawah Akta Hasutan 1948, sesiapa yang dianggap cuba menghasut dengan membangkitkan isu berkenaan sehingga mencetuskan suasana tegang, konflik dan menggugat keselamatan, boleh dikenakan tindakan sewajarnya.

“Pemuda PBB percaya semua rakyat Sarawak yang terdiri dari pelbagai kaum dan agama, sayang akan bahasa dan budaya masing-masing.

“Namun pada masa sama, semua kita harus menghormati perlembagaan dan bahasa kebangsaan dan bersikap realistik dalam perkara ini untuk terus mempertahankan keharmonian kaum yang kita nikmati selama ini,” katanya dalam kenyataan, semalam.

Ahli Dewan Undangan Negeri (ADUN) Tupong itu berkata pihaknya kesal dengan tindakan DAP yang tidak menghormati undang-undang dengan melakukan vandalisme secara terang-terangan terhadap papan tanda jalan di sekitar Kuching.

“Malah mereka mendabik dada dengan perbuatan itu apabila menularkan sendiri perbuatan itu di media sosial.

” Tindakan meletakkan tulisan bahasa Mandarin atau tulisan Cina ke atas beberapa nama jalan di sekitar Kuching, tanpa kebenaran pihak berkuasa tempatan juga jelas melanggar peruntukan Perlembagaan Persekutuan dan Akta Bahasa Kebangsaan 1953/1967, yang menetapkan bahasa kebangsaan hendaklah digunakan dalam semua urusan rasmi kerajaan termasuk pada papan tanda nama jalan,” jelasnya.

Menurutnya, DAP ketandusan modal selepas mereka gagal menunaikan segala janji dalam manifesto Pilihan Raya Umum Ke-14 (PRU14) apabila diberi peluang memerintah negara.

“DAP jelas amat terdesak menjelang Pilihanraya Negeri Sarawak Ke-12 (PRN12) sehingga sanggup mempolitikkan isu bahasa Cina hanya untuk kepentingan peribadi dan parti semata-mata.

“Budaya politik negatif sebegini sememangnya tidak diterima di Sarawak yang amat menghargai perpaduan.

“Justeru pihak berkuasa tempatan harus mengambil tindakan undang-undang terhadap mereka yang terlibat sebelum ia mencetuskan suasana kurang senang di kalangan masyarakat, sekaligus menguggat keharmonian kaum di negeri ini,” tegasnya.

Semalam tular di media sosial apabila DAP Sarawak meletakkan tulisan bahasa Mandarin atau tulisan Cina ke atas beberapa nama jalan di sekitar Kuching.

Oleh Zarina Abdullah

See author's posts


Trump gelar penunjuk perasaan orang baik-baik

WASHINGTON: Presiden Amerika Syarikat (AS), Donald Trump menyifatkan kumpulan bersenjata yang menyerbu bangunan capitol di Lansing, Michigan pada Khamis lalu sebagai orang baik-baik.

Trump turut menggesa supaya Gabenor Gretchen Whitmer bersemuka dan berunding dengan kumpulan tersebut yang berhimpun buat kali kedua bagi memprotes pelaksanaan perintah lockdown bertujuan mengekang penularan koronavirus (Covid-19) di negeri berkenaan.

“Gabenor Michigan beri mereka peluang. Mereka ini orang baik-baik tetapi mereka amat marah.

“Mereka hanya mahu kehidupan kembali normal. Jadi, jumpa dan bercakap dengan mereka. Buat perjanjian,” kata Trump di Twitter.

Terdahulu, keputusan Whitmer melanjutkan tempoh lockdown sehingga 28 Mei ini menimbulkan kemarahan penduduk terutamanya penyokong tegar Trump kerana mendakwa gabenor dari parti Demokrat itu melanggar hak konstitusi mereka.

Pada Khamis lalu, protes anti lockdown di Michigan bertukar tegang apabila penunjuk perasaan yang sebahagian besarnya membawa rifle menyerbu bangunan capitol dan cuba masuk ke ruang utama bangunan untuk bersemuka dengan Whitmer.

Polis terpaksa dipanggil bagi menghalang kumpulan berhaluan kanan itu yang jelas mengabaikan penjarakan sosial dan tidak memakai topeng muka.

Difahamkan, tunjuk perasaan itu yang digelar ‘American Patriot Rally’ dianjurkan oleh kumpulan militia Michigan United for Liberty yang dianggotai hampir 9,000 ahli.

Apa pun, kenyataan Trump seolah-olah merestui tindakan kumpulan terbabit yang jelas membahayakan nyawa orang lain.

Pada 2017, Trump berdiam diri berhubung keganasan di Charlottesville, Virginia selepas tunjuk perasaan pelampau kulit putih dan neo-nazi bertukar ganas.

Beliau sebaliknya menggelar kumpulan nasionalis kulit putih itu sebagai ‘orang yang sangat baik’ dan menyalahkan media kerana memberi gambaran yang salah berhubung protes berkenaan. – AFP

See author's posts


Covid-19: Dunia belum bebas

GENEVA: Pertubuhan Kesihatan Sedunia (WHO) memberi amaran bahawa tidak realistik untuk berfikir dunia akan bebas pandemik Covid-19 akhir tahun ini.

Pengarah Darurat WHO, Michael Ryan, bagaimanapun menyatakan berkemungkinan kadar kemasukan ke hospital dan kematian dapat dikurangkan.

“Tetapi virus itu tetap ada, terutamanya ketika jumlah kes baharu global meningkat minggu lalu selepas menunjukkan penurunan selama enam minggu berturut-turut.

“Masih terlalu awal dan saya rasa tidak realistik untuk berfikir bahawa kita akan membendung virus ini pada akhir tahun ini. Tetapi, saya rasa apa yang dapat kita lakukan jika kita pintar, adalah kurangkan kemasukan ke hospital, kematian dan tragedi yang berkaitan dengan wabak ini,” katanya kepada wartawan.

Ryan berkata, program imunisasi pekerja penjagaan kesihatan barisan hadapan dan mereka yang paling terdedah terhadap penyakit kronik boleh menepis kebimbangan terhadap wabak itu.

Bagaimanapun, beliau berkata, perkembangan terbaru tidak boleh dianggap mudah kerana virus berkenaan semakin kuat.

Ketua Pengarah WHO, Tedros Adhanom Ghebreyesus berkata, jumlah kes baharu meningkat minggu lalu di Eropah, Amerika, Asia Tenggara dan Mediterranean Timur.

“Ini mengecewakan, namun tidak mengejutkan. Sebahagiannya disebabkan oleh pelonggaran langkah kesihatan awam, peredaran varian yang berlanjutan dan individu yang mengabaikan aspek penjagaan dan langkah kesihatan.

“Vaksin akan membantu menyelamatkan nyawa, tetapi jika negara hanya bergantung kepada vaksin, ia adalah salah… langkah asas kesihatan awam tetap menjadi asas untuk melawan virus itu,” katanya.

Ketua Teknikal Covid-19 WHO, Maria Van Kerkhove menyambut baik suntikan pertama vaksin yang diberikan melalui kemudahan perkongsian vaksin Covax global, yang diberikan di Ghana dan Ivory Coast.

“Sangat menggembirakan untuk melihat pekerja kesihatan di negara berpendapatan rendah mula menerima suntikan, tetapi sangat menyedihkan kerana ia berlaku hampir tiga bulan selepas beberapa negara kaya memulakan suntikan.

“Paling dikesalkan, beberapa negara terus mengutamakan suntikan kepada orang dewasa lebih muda dan sihat dengan risiko penyakit lebih rendah dalam kalangan populasi mereka, berbanding pekerja kesihatan dan orang tua di tempat lain,” katanya tanpa menamakan negara terbabit.

Sebanyak 11 juta dos vaksin akan dihantar ke negara peserta minggu ini melalui program Covax dengan 237 juta dos akan diperuntukkan kepada 142 negara sehingga akhir Mei ini.

Sementara itu, Australia akan melanjutkan penutupan sempadan sekurang-kurangnya bagi tempoh tiga bulan sehingga pertengahan Jun tahun ini.Ia bagi meneruskan pelaksanaan pengasingan kendiri negara kanggaru itu bagi mengekang penularan virus Covid-19.

Menteri Kesihatan, Greg Hunt, berkata pegawai kesihatan menasihatkan kerajaan susulan situasi terkini di seluruh dunia terus menimbulkan risiko kesihatan awam, termasuk kemunculan varian baharu yang lebih mudah menjangkiti.

“Kawalan pintu sempadan yang lebih ketat akan diteruskan sehingga 17 Jun ini,” kata Hunt semalam.

Australia menutup sempadan antarabangsanya pada awal kemunculan pandemik, bagi menghalang kemasukan warga asing kecuali mereka yang mempunyai alasan penting untuk urusan di negara itu.

Langkah mengehadkan jumlah warganegara itu yang dibenarkan pulang setiap minggu menyebabkan puluhan ribu rakyat Australia terkandas di luar negara.-AFP

See author's posts


Warga emas tetap semangat kibarkan Jalur Gemilang

PASIR MAS:  Meskipun dalam suasana pandemik Covid-19 namun ia tidak mematahkan semangat sekumpulan 15 warga emas dari Pusat Aktiviti Warga  Emas (PAWE) Pasir Mas, di sini untuk terus menyemarakkan semangat menyambut Hari Kebangsaan Ke-64.

Pengerusi PAWE Pasir Mas Datuk Dr. Wan Mansor Hamzah berkata pihaknya  mengambil inisiatif memasang Jalur Gemilang di sekitar PAWE Pasir Mas bagi membangkitkan semangat kecintaan kepada negara.

“Kita lihat ramai dalam kalangan anak muda, remaja yang bersemangat untuk menyemarakkan hari merdeka. Jadi kita sebagai warga emas juga tidak mahu ketinggalan memainkan peranan untuk sama-sama meraikan bulan yang bersejarah ini.

“Malah, dengan adanya inisiatif ini sekurang-kurangnya ia dapat memberi teladan kepada orang ramai betapa pentingnya untuk kita memperingati sejarah kemerdekaan sekali gus sebagai menghargai keamanan yang telah dikecapi negara sehingga ke hari ini,” katanya, ketika ditemui pemberita di PAWE Pasir Mas, di sini semalam.

Dr. Wan Mansor berkata, beliau mengakui sambutan Hari Kebangsaan pada tahun ini agak suram di sebabkan Perintah Kawalan Pergerakan selain negara juga sedang dilanda pandemik Covid-19, namun baginya ia tidak sepatutnya menjadi penghalang.

“Sambutan tahun ini agak suram, jadi kita sebagai warga emas berasa tanggungjawab untuk terus menaikkan semangat ini. Kita mungkin sudah tidak berupaya untuk bergerak ke hadapan, namun sekurang-kurangnya dengan memasang Jalur Gemilang ini ia dapat menonjolkan semangat patriotisme yang ada.

“Saya juga yakin sekiranya setiap rumah memasang satu bendera, suasana akan lebih meriah dan ia membuktikan kita sama-sama bangga menjadi warga negara Malaysia,” katanya.

Mengulas lanjut, Dr. Wan Mansor berkata, bagi menyemarakkan lagi sambutan Bulan Kebangsaan pihaknya juga akan melaksanakan program deklamasi sajak bersempena kemerdekaan secara Google Meet pada malam 31 Ogos nanti.

— Bernama

See author's posts


Cabaran Berbasikal Samarahan 2023 diadakan 14 Mei depan

KUCHING: Cabaran Berbasikal Samarahan 2023 akan diadakan pada 14 Mei depan, yang bakal disertai 300 peserta dari dalam dan luar negara.

Acara yang memasuki edisi ketujuh itu akan bermula dan berakhir di hadapan Summer Mall dan sepanjang Jalan Datuk Mohd Musa, Kota Samarahan.

Ia dianjurkan bersama Pejabat Daerah Samarahan dan Kumpulan Petugas Pelancongan Bahagian Samarahan (DTTG) dengan bantuan Persatuan Berbasikal Sarawak serta mendapat sokongan padu Kementerian Pelancongan, Industri Kreatif dan Seni Persembahan Sarawak dan Kementerian Belia, Sukan dan Pembangunan Usahawan Sarawak.

Semalam, Menteri Belia, Sukan dan Pembangunan Usahawan Sarawak, Dato Sri Abdul Karim Rahman Hamzah menerima kunjungan hormat daripada jawatankuasa induk penganjuran Cabaran Berbasikal Samarahan 2023 di pejabatnya, Bangunan Baitulmakmur di sini.

Acara tersebut akan mempertandingkan tujuh kategori iaitu Elite Lelaki Kriterium (42km), Master A (35-44 Tahun Ke atas), Master B (45 Tahun Keatas), Sarawak Close Kriterium (42km), Junior Lelaki Kriterium (30km), Wanita Kriterium (30km) dan acara baru iaitu Folding/Minivelo.

Dalam pada itu, ia turut  terbuka kepada semua warganegara Malaysia di samping menggalakkan penyertaan dari luar negara.

Oleh NUR AIN OTSMAN

See author's posts


Kerajaan cadang bina empat mahkamah baharu

KUCHING: Kerajaan bercadang untuk membina empat mahkamah baharu di Sarawak di bawah Rancangan Malaysia Ke-12 (RMK-12).

Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar berkata pembinaan mahkamah baharu itu melibatkan kawasan Limbang, Sri Aman, Mukah dan Kapit.

Katanya, cadangan projek mahkamah baharu itu kini sedang dipertimbangkan Unit Perancang Ekonomi, Jabatan Perdana Menteri.

“Cadangan sudah dibuat kepada kerajaan dan dengan adanya Perdana Menteri yang ada sekarang, beliau sangat peka dalam perkara ini.

“Soal tanah, kerajaan boleh bincang dengan kerajaan negeri atau agensi kerajaan lain manakala dari segi peruntukan ia tidaklah begitu banyak,” katanya.

Beliau berkata demikian pada sidang media sempena lawatan kerja ke Kompleks Mahkamah Kuching semalam.

Wan Junaidi berkata, selain itu kerajaan bercadang untuk membina rumah kediaman rasmi untuk Hakim Besar Mahkamah Tinggi Sabah dan Sarawak di Kuching.

“Kemudahan ini adalah untuk keselesaan dan keselamatan Hakim Besar Mahkamah Tinggi Sabah dan Sarawak tetapi juga untuk menjaga imej kehakiman itu sendiri.

“Ia juga selaras dengan kelayakan seperti yang dinyatakan dalam Akta Saraan Hakim 1972,” jelasnya.

Mengenai lawatan semalam, Wan Juanidi berkata di bawah Rancangan Malaysia ke-12 (RMK-12), kerajaan memperuntukan sebanyak 14 projek untuk menaik taraf, mengubah suai dan pemuliharaan bangunan mahkamah-mahkamah negeri Sarawak dengan peruntukan sebanyak RM9.2 juta lebih.

“Projek ini dilaksanakan untuk selaras dengan fokus utama RMK-12 iaitu meningkatkan kecekapan penyampaian perkhidmatan awam,” katanya.

Oleh JEAKQLEYN YACHO

See author's posts


PBB desak Lubnan atasi krisis ekonomi

BEIRUT: Pertubuhan Bangsa Bangsa Bersatu (PBB) memberi amaran kepada Lubnan mengenai krisis ekonomi negara itu yang semakin teruk.

Malah, agensi antarabangsa itu juga mendesak kepemimpinan Lubnan untuk segera melaksanakan pembaharuan ekonomi dan dasar di negara tersebut.

Lapor AFP, gesaan itu dibuat ketika kemiskinan melampau dan kebuluran semakin meningkat dalam kalangan ribuan penduduk di Lubnan.

“Situasi ini kekal menjadi mimpi buruk kepada penduduk biasa dan menyebabkan penderitaan yang tidak dapat diungkapkan bagi golongan kurang bernasib baik,” kata Koordinator Bantuan Kemanusiaan PBB untuk Lubnan, Najat Rochdi.

PBB menganggarkan sebanyak 78 peratus atau kira-kira tiga juta penduduk Lubnan hidup di bawah garis kemiskinan, dengan 36 peratus orang dalam kategori miskin yang melampau.

Jelas PBB, hampir satu per empat populasi gagal mendapat makanan yang diperlukan pada akhir tahun lalu.

“Kebuluran menjadi realiti yang semakin meningkat bagi ribuan orang.

“Kami menganggarkan lebih sejuta penduduk Lubnan memerlukan bantuan untuk menampung keperluan asas mereka termasuk makanan,” katanya.

Komuniti antarabangsa sebelum ini berulang kali mendesak Lubnan melaksanakan pembaharuan ekonomi terutamanya dengan menamatkan rasuah dan perbelanjaan yang boros serta menstruktur semula sektor tenaganya.

Sementara itu, Rochdi turut menggambarkan krisis perubatan yang berlaku di Lubnan sebagai `hukuman mati’.

Sebelum ini, Perdana Menteri Lubnan, Najib Mikati berjanji untuk melaksanakan pembaharuan segera, mengadakan semula perbincangan dengan Tabung Kewangan Antarabangsa (IMF) untuk program bailout dan membuka jalan untuk pemulihan ekonomi negara. – AFP

See author's posts